Kasu askotan, maila altuko soluzioen bila ari ziren banatzaileen bisitak artatu ditugu eta baita hornitzaile berrienak ere, beraien makinen katalogoa osatzeko. Aldi berean, fabrikatzaileak merkatuko lehiakortasuna mantentzeko estrategia berriak diseinatzen ari direla ikusi ahal izan dugu.\nKaptazio sistemetan aurkeztu diren berrikuntzen artean nabarmentzekoa da “serie 2” erregelen familia berria, hobekuntza handiak ditu, muntaketan, bideragarritasunean eta prestazio aurreratuetan. D200i100 kodetzaile berria izan da nobedade handienetako beste bat. Kodetzaileak 1 arkosegundoko doitasuna eta 100mm-ko barne diametroa ditu eta aplikazio zorrotzenetarako pentsatuta dago. Bukatzeko, D87 kodetzaileen familia ere aurkeztu zen. Mahai birakarien merkaturako kodetzaileak dira, 10 arkosegundo arteko doitasunak eskaintzen baitituzte, eta doitasuna/kostua konpromisoa funtsezkoa deneko aplikazioetarako.\nBestalde, gure kaptazio sistemetan komunikazio protokolo berriak izateak, potentzialitate handiko merkatu nitxo berrietara zabaltzeko aukera ematen digu, lehen irisgarritasun zailekoak zirenak.\nZenbakizko kontrolei dagokionez, eta fresa zein tornu makinen azken modeloak erakusteaz gain, “Industria 4.0” soluzioetan azpimarratu da. Enpresa erreal baten pareko soluzio bat aurkeztu zen makina guztiak beraien artean konektatuta zituena (baita Espainian lanean dauden beste makina batzuk ere) eta gailu ezberdinen bitartez beharrezko informaziora sarrera ere (PC-a, tableta eta telefono mugikorra). Guzti horrekin bezeroek ikusi ahal izan zuten zein erraza den Fagor CNC-etara konektatzea eta edozein datu eta/edo aldagaietara sartzea.\nAzpimarratzekoa da baita Fagor CNC-en familia berria laser bidezko mozketarako soluzioak eskaintzeko. Laser bidezko mozketarako bi CNC aurkeztu ziren beharrezko prestazio guztiekin eta HMI espezifiko eta sinple batekin mota honetako erabiltzaileei egokituta.\nAzokan jasotako inpresioa oso ona izan da, eta merkatuaren aurreikuspenetan hobekuntza bat ikusi da. FAGORen produktuek Taiwaneko fabrikatzaileetan onarpen handia daukate beraien prestazio tekniko, fidagarritasun eta bateragarritasun osoagatik.\nHorri esker, lehen mailako fabrikatzaileetan gure presentzia handitzen da urtez urte eta TIMTOSen edizio honek baieztatu du Fagor Automation dela maila altuko makinen sektorerako.\nHorregatik, merkatuaren egoeran hobekuntza bat sumatzen da, eta espero dugu azokaren ondoren eskaera eta makina berrietan hori nabaritzea.\nLan talde guztiaren izenean, mila esker bisitatu gaituzuen guztiei.\nPosted on 2017-03-28 2017-03-29 |


Txatartegia – Paintball Iturgutxi\nAutoak, txatarra, gozatu!\nKotxeen artean korrika egitea, punteria eta opariak lortzea gustokoak badituzu, hau da zuen jokalekua. Ginkana bat egitera gonbidatzen zaituztegu, zuen punteria baieztatzeko eta era horretan altxorraren kutxa irekitzen duen giltza hartzeko aukera izareko.\nJolasleku honetan 3 joko desberdin egin daitezke.\nAltxorraren kutxa bilatzen


Segurtasuna hobetzeko gomendioak eman dizkiete ertzainek erretiratuei - Oñati - Goiena.eus\nSegurtasuna hobetzeko gomendioak eman dizkiete ertzainek erretiratuei\nXabier Urtzelai 2016-03-16 16:51\nBanku gestioetan, kalean edota etxean lapurretak edo iruzurrak saihesteko helburuarekin berbaldia egin zuten atzo Oñatiko Pake Leku erretiratu etxean. Eta, aretoa bete egin zen ertzainek emandako aholkuak entzuteko.\nErtzainek nabarmendu zuten lehenengo gauza izan zen ez dagoela kalean beldurrez ibiltzeko motiborik, eta gutxiago Debagoienean, hemengoak iruzur txikiak edota indarrik gabeko lapurretak izaten direlako. Baina, horien kontra ere komeni dela neurri batzuk hartzea.\nEsaterako, banketxera dirua ateratzera joan behar izanez gero norbaiten laguntzarekin egitea, diru kantitate txikiak ateratzea, edo etxeko ateko sarraila giltzaz ixteko ohitura hartzea. Hiriburuetan ez moduan, hemengo lapurretak indarrik gabekoak izaten dira.\nHainbat herritako zahar etxetan dabiltza berbaldiok egiten. Horiek antolatzearen motiboa ez da azkenaldian lapurreten edo iruzurren kopuruak gora egin duelako, bestela, kontzientziazio kanpaina baten barruan egiten dituzte. Eta, Aste Santuko oporraldia bertan daukagula ikusita, gomendio batzuk eman dituzte.


Psikoanalista kontuak - Aberriberri bloga\nOstirala, 25 maiatza, 2012\n25 maiatza, 2012 25 maiatza, 2012\nMaitasun eta gorrotoaren arteko muga fina da eta hori dela eta, maiz gainditzen dugu. Politikan ere ohikoak zaizkigu aldaketa hauek (EEren bilakaera, adibidez). Halaber, horrelakoak ere pairatu ditu geure ENAM maiteak: hainbestetan gorrotorako zerabilen Espainako bandera eskegi eta omendu zuen orain dela hilabete Donostiako udaletxean. Inon gertatu ez dena gertatu zen bertako balkoian: Espainako bandera bakarra egon beharrean (“legala”), bi aireratu zituen Bilduko alkatetzak (legala eta II. errepublikakoa), marka guztiak hautsiz!\nEgian esan jeltzale bati ez litzaioke horrelakorik okurrituko. ENAMek hainbestetan iraindu duen Iñaki Azkunari “piperpotoa” derrigorrez eskegiteko agindu zion EAEko Gorenak (Atarrabiako Bilduko alkateari bezala), baina Izagirrek, aldiz, harro aireratu zuen trikoloreduna. Harritzekoa zergatik “Euskal herria BAI” mugimenduak ez zuen manifarik antolatu udaletxearen aurrean.\nDena den, hau ez da lehen aldia ENAM-ek kaleak “rojigualda”z betetzen dituela. EAJ-EA koalizioari iraintzeko “espainolak” Segiko gazteek euren ikurrak espainiako banderaz margotu zituzten. Lizartzan Bilduk kendutako “piperpotoa” berriro ere igo zuen aurreko uztailan. Akorduan ere badaukat “Euskal Herria ez dago salgai” kanpaina hartan nola karrika guztiak Espainako bandereetaz blai egoten ziren, Santo Tomas egunean, Donostiako Alde Zaharreko kantoietan horia eta gorria zirela nagusi, Franco Euzkadira etortzen zen gisara. Piperpotoak kaleetan eskegitea; hau bai abertzaletasun eredugarria!\nBeraz, batenbatek explikatu beharko dit ENAMi nondik datorkion Espainako banderarekin daukan obsesioa. Baliteke, Guda Zibilatik etortzea, ANVk Espainako bandera aise aireratzen baitzuen gudari eta milizianoei egiten zitzaizkien omenaldietan. Edota agian karlisten oinordekotzat jotzen dute euren burua. Alternatibaren eragina, kasu? Nola liteke Euskal Herrian dauzkagun abertzale “puruenak” Espainako banderarekiko duen afizioa. Ez al da psikoanalistarengana jo beharreko asuntoa hori eta gorrizale hauen afizioa?\nEskerrak hainbat udaletxetan Juan Carlos de Borbón-en erretratua kendu duten, agian laster Don Juanen irudia jarriko digute eta…\n07:46 25 maiatza, 2012\nBenetan lotsagorritzekoa ezker radikalaren portaera Donostiako udaletxean banderen arazoan. Urteak pasa dira beste partido politikoetako kargu publikoak atakatuak izan direla “ikurriña bai, española ez” lemapean garraisika eta batzutan harrika zebiltzan ezker akolitoengatik.\nEta ikusi nondik ez bakarra bi bandera español baizik eskegi ditu ezker radikaleko Juan Carlosek harro harro. Halaere guzti hau inkoherentzi axalekoa da, ezker radikalakoak españolak kontsideratzen baitira, baina ezkerreko españolak eta horregatik Espainiako errepublikaren ondare iraultzailearen oinordeko kontsideratzen dituzte beren buruak. Horrelako keinu sinbolikoetan ikusten da ezker radikala ez dela mugimendu abertzalea, iraultzailea baizik, gure problematika nazionalaz erabilera iruzurtia egiten duena.\nBaina noski tipo hauek españolismoaren zama areagotu egin dute arindu baino, erakutsi dituzte bere barrena españolak eta balkoiean eskegi. Eskerrik asko Martin horrela bidegabekeria salatzeagatik.\n10:18 25 maiatza, 2012\nEzker radikalaren asuntoa ene ustez, ez da ulertu era egoki batean, eta hau horrela izan da hainbat urtean zehar.\nGogoratzen dut, urte batzuk baditut, Bilboko jaietan zein istilu sortzen zituen ezker radikalak gure hirian, banderaren presentzia zela eta.\nBaino, horra hor, Donostiako Alkatea, española jartzen (bi aldiz, artikuluegileak dion moduan). Noski honen aurrean ez da kale borrokarik egongo.\nBanderaren asunto oso ongi isladatzen dut Euskal Herriko Ezker radikalaren egitasmo politikoa. Beraien metodoa, EAJ salatzea izan da españolista moduan historikoki, baino EAJren botere instituzionala nahi zuten, orain agerian geratu den moduan.\nBatzuk hau mantentzen genuen 80ko hamarkadan eta martzianoak izango ginen bezala tratatzen gintuzten. Ni neu, lekuko, nere kuadrillako lagun batek ezker radikalako lagun bati esandakoa orduan: “zuek boterean egongo bazinate, bandera hori ipiniko zenukete inungo arazorik”.\n14:03 25 maiatza, 2012\nIzagirrerenak, finean, MLNVren atzean dagoen benetako nahikeria eta xedea jartzen du erakutsian. Nork esan du MLNVk Euskal nazioa duela aldezten? MLNVk askoz bereago du Espaina extrainstuzioala euskal nazioa baino. Ondo dio artikulugieak, Espainola ez den euskaldun batek ez luke zekulan legeak inposatutakoa, alegia, Espainiako bandera jarri beharra, are superatuko ere. Izagirre jaunarekin marka guztiak dira hautsi; Espainako badera bakarrarekin nahikotxo ez eta estrainekoz bi, bigarrena bere berariaz.\nEta, Izagirre jaunaren inguran zertxobait esate aldera, zera esan: ez gaitezen engainatu tipo honekin, MLNVren txorimaloa baitugu, Ibazetaren morrontzape hutsean dihardu eta. Baina, halere, txorimalo malo, maloa, ezen sartu zirenean plenoak eta harremanak euskara hutsean egingo zituztelako asmoa azaldu ziguten arren-aurrena; ikusiko dugu gerora Izagirreren euskara trakets eta ezin kaskarragoa, tabernako jatorkeriez mozorroturik baina, edozienetara, euskara ezer gutxi erabili eta landu duela baino ez du erakutsi. Jator itxurapean, baina Igeldoko señorito erdarazalea dugu finean gure Izagirre saiatua.\n15:54 25 maiatza, 2012\n¡Vaya documento gráfico!.\nLa bandera española republicana izada por el alcalde de Bildu.\nY me imagino que no quitarían la de arriba.\nNunca antes el ayuntamiento de Donosti ha albergado tanta simbología hispana.\nYa sólo queda pactar con el resto de la izquierda española en política los grandes temas de vuestra nación.\n17:01 25 maiatza, 2012\nGracias por el artículo, Martin. Debemos de ser muy insistentes en este tema, por que la copla de “ikurriña bai, española ez” acompañaba el ataque contra los cargos nacionalistas. La izquierda radical casi mataba por este tema. Pero ahora toca tragar y en el colmo de la demagogia encima Juan Carlos Izagirre iza la bandera republicana española pensando que la gente se va a morir de la emoción telúrica. Para un nacionalista vasco, la república española es un ente muerto y tan español como la monarquía española, que eso quede claro. Cuando estos tíos de la izquierda radical quieran ponerse medallas a costa de eso hay que llamarles como se merecen, españoles.\n20:37 25 maiatza, 2012\nEspainola euskara bazterrean uzten duen Bilboko alkatea da. Espainola ondorengoei euskararik irakasten ez zien Leizaola zen. Espainola Pepsi-PNV da. Espainolak zuek zarete, espainolez irakurtzen eta idazten duzue, espainolez bizi zarete. Ipar Euskal Herria etengabe mespretxatzen duzue.\nEta Garak ere halaxe egiten du, bai, badakit baten batek hori esango didala eta. Baina Pepsi-PNVrena are larriagoa eta lotsagarriagoa da.\n20:56 25 maiatza, 2012\nBilboko alkateak ez du euskara bazterrean uzten. Eta Leizaolak herbeste gorria jaso behar izan zuen, bere emaztea eroturik, bere seme-alabak han nondik, bera nazien alemanian errefuxiaturik bizi zen bitartean. Ezker radikaleko hauen kopeta beraiek bizi ez dituzten egoerak juzkatzeko. Eta ikastolen mugimendua jeltzale jendeak eraiki zuen frankismoaren barruan, ETA eta bere akolitoak sortu baino askosaz lehenago.\nEspañolez bizi da Ignacio de Juana, españolez Argala, españolez Alfonso Sastre eta Eva Forest eta beste hainbat ezker radikaleko intelektual burukideak. Eta GARA noski zuen komunikabide nagusia espainolez dihardu. Zuk bai españolez pentsatzen duzula, ez baituzu euskal nortasunaren gizatasun izpirik eta ez baitakizu euskaraz idatzi den artikulu horren argudioei erantzunik ematen, irainak eta potakarra baizik ez baituzu ekartzen, zure tribu politikoaren adierazgarria.\n22:57 25 maiatza, 2012\nEz ahaztu, Axenxio, David Plá erderaz bozemailea, Iruñean ez omen daude euskaltegirik.\n20:29 26 maiatza, 2012\nBeste bat-i. Espainola euskarari mezprezua egiten diona da eta, hein horretan, gure Izagirreren antzerkia izugarria da…Hori alkate mailako euskara bada…Izagirre bezalakoei galdetuz gero (euskaraz ba al dakizu?), beroiek zera erantzun behar, “beno moldatzen naiz, baina suguru eta ondo, egia esan, erderara jo behar…”.\nGure Izagirre jaunak horrela beharko luke, baina, berau, lotsagaldua, lotsa apur txikinik ere aspaldiskoan galdua, zera esan bertigo batere gabe: Udalak euskara izango du hizkuntza bakarra…gixajoa gure Igeldoko señorito bizizalea!…\n20:37 26 maiatza, 2012\nOndo diozu, beste bat, Cocacola ezin autentikoena ere ikusten dugu zertan geratzen den: GARA den bere parroki prentsan argi askoan baitakusagu. Ez engainatu, “BESTE BAT”, MLNV euskarari dagokionez, zeratan baino ez da ezberdintzen nazionalismoaren aldean: Berorren inguruan duten diskutsoaren sutsutasuna…baina, kontuz gero, zer, aitontikotasun adeztu delakoa hutsaren hurrenean geratzen bada gerora praxian, kontraesana ere beste halakoa…Horratx, Geymek dioen antzo, GARAren adibidea…Zer dute berau, Parrokiako DAIARIO VASCO?\n16:24 27 maiatza, 2012\nBeste bat, barkatuko didazu baina guztiz oker zaude. Hegoalden Iparralde folklore besterik ez da, zoritxarrez. Alderantziz ere pasatzen da. Halere, blog honetan Iparralderi buruz idatzi dugu, beraz axola zaigu zer gertatzen den Bidasoaren bestealdean. Beste kontu bat da zenbaiteraino ulertzen dugun bertako egoera. Nik, behintzat, ez naiz aditua, hortaz, ezin dut gauza handirik esan.\nDena den,jeltzale batzuk ez dugu Iparraldeko egoera politikoa Hegoaldeko ikuspuntuarekin aztertzen eta ezinbestekoa jotzen dugu euskara berreskuratzea. Beste batzuk, “gatazka” konpontzeari ematen diote lehentasuna. Baliteke lehentasun kontuak izatea.\nHala eta guztiz ere, mesprexuaz mintza gaitezen. Zer iruditzen zaizu euskara eta euskal kulturaren aldeko ekintza guztiak politizatzea? Onik egiten al dio hemengo kulturari? Argi nazazu, arren.\nErantzunaren zai nauzu\nPrevious post Ekonomiaren txokoa: Euskadi Nación Start-Up (II)\nNext post Prentsa bilduma (2012-05-27)


[Iritzia] Einsteinen irakaspena - Karmelo Aiesta | Geuria\nAlbert Einsteinek esan omen zuen erokeria hutsa dela behin eta berriz gauza bera eginda emaitza berriak espero izatea. Ezer hobetu nahi bada, zalantzan jarri behar da betidanik egin dena eta baita egiteko modua ere. Bide berriak aukeratu, arriskuak hartu, eta gogoz eta ilusioz ekin behar zaio lanari.\nHori egin zuten euskaltzale batzuek iaz hainbat herritan: erabaki zuten jolastea ohiko hizkuntza-portaerak urratzera, modu kolektiboan, eta euskara erabiltzea aurretik erdaraz egiten zuten pertsonekin. Bi ondorio\natera dituzte ekimen haietatik: lehena, herritar askoren konplizitatea lortu dela eta ilusioa zabaldu dela euskaltzaleon artean; bigarrena, areagotu egin dela euskararen erabilera. Lasarte-Orian egin den ikerketan argi ikusi da horrelako ekimenetan parte hartu zuten herritarrek sarriago erabiltzen dutela orain euskara.\nEz da harritzekoa, beraz, duela bi aste zabaldu zen proposamena: bide hori Euskal Herri osoan eta guztiok elkarrekin lantzea hurrengo urteotan. Batera agertu ziren Euskaltzaleen Topagunea eta Eusko Jaurlaritza, proposamena egiteko orduan. Gonbitearen estiloa berria da eta baita proposamenaren mamia bera ere: hizkuntza-ohiturak aldatu nahi dira, jokabide berriak praktikan jarrita, eta horretarako gizartea aktibatu behar da, bai norbanako-mailan, bai elkarte eta erakunde-mailan.\nAzken urteotan, hamaika bider entzun dugu bidegurutzean gaudela, gero eta herritar gehiago garela gauza euskara erabiltzeko, baina erabilerak ez duela gora egiten. Heldu da ordua bidegurutze horretatik ateratzeko eta aurrera egiteko. Bide berriek ilusioa zabaldu dute euskaltzaleon artean, ezin dugu aukera hori galdu Hego-Uribeko herrietan.\nSailkatuta: Iritzia, Karmelo Aiesta


Mikrometeoritoen mundua ezagutu guran - Eskoriatza - Goiena.eus\nMikrometeoritoen mundua ezagutu guran\nImanol Beloki 2018-01-18 11:49\nHaurrak mikroskopiotik begira mikrometeoritoen tailerrean. Virginia Garcia\nHaurrentzako astronomia tailerra izango da domeka honetan, Eskoriatzako kultura etxean, 18:00etan. Zehazki, mikrometeoritoen gaia jorratuko dute bertaratzen direnek Aranzadi Zientzia Elkarteko astronomo Virginia Garciaren eskutik.\nEskoriatzako Udalaren Kultura Departamentuak antolatuta, astronomia tailerra izango da domeka honetan 8 eta 13 urte bitarteko haurrentzat. Zehazki, mikrometeoritoen gaia landuko dute bertaratzen diren haurrek, Aranzadi Zientzia Elkarteko Virginia Garcia astronomoaren eskutik.\nTailerra 18:00etatik 20:00etara bitartean izango da, eta kontzeptu edo fenomeno astronomikoak ulertzen laguntzeko eta gazteen jakin-mina eta zientziarekiko interesa pizteko helburuarekin antolatu dute ikastaroa.\nTailerra emango duen Virginia Garciak azaldu duenez, tailerraren helburua meteoritoak ezagutzea izango da, horiek identifikatu eta bereiztea: "Galdera hauei erantzunak emango dizkiegu: Zergatik desagertu ziren dinosauroak? Zer dira izar euriak? Zein da meteorito, meteoro eta meteoroideren arteko desberdintasuna? Non aurkitu ditzakegu mikrometeoritoak?…".\nMikrometeoritoak edonon ikus daitezke. Espaziotik erortzen diren materialak dira, atmosferan sartzean desegiten ez direnak. "Tailer honetan, umeek mikrometeoritoak bilatuko dituzte, eta gero, mikroskopioarekin ikusi ahal izango ditugu. Hala ere, Aranzadik bilatutako batzuk eramango ditut, imanen bidez partikula metalikoak baztertu eta mikroskopioarekin ikusteko. Partikula metalikoak dituztenak herrian bertan ere bilatu ditzakegu, horiek baitira bilatzeko errazenak…".\nAstronomiaren inguruko mikrometeoritoen tailer horretarako plaza guztiak beteta daude dagoeneko; guztira, hogei haur izango dira bertan. Hala ere, aurrera begira astronomiaren inguruko tailerrekin jarraituko dutela adierazi du Arantxa Unzuetak, Kultura teknikariak: "Gure asmoa da hilero astronomiaren inguruko tailer ezberdin bat antolatzea. Mikrometeoritoen lehenengo tailer honetarako plaza guztiak beteta arrakastatsua izatea espero dugu, eta haurren gustukoa izatea. Hala, otsailean beste tailer bat ere prestatuko dugu, astronomiaren bueltan izango dena".\nIzen-ematea kultura etxean\nDatozen tailerretarako izena denboraz emateko eskatu dute kultura etxeko arduradunek, plazak mugatuak direlako. Hala, izena 943 71 46 88 telefonora deituta edo kultura etxera joanda egin daiteke.


China Hydrate Dry Ice Pack fabrika eta hornitzaileak | Huizhou\nHuizhou hidratatutako izotz lehorreko paketeak funtzio berdinak dituzten merkatuan izotz pakete tipikoen alternatibak dira. Huizhou hidratatutako izotz lehorreko paketeak janari freskoetarako eta tenperatura sentikorreko beste elementu batzuetarako diseinatzen dira hotz-kateko bidalketetan, normalean, itsaskietan ezagunagoak dira. Hidratatu izotz lehorreko paketek giro tenperatura pakete bakarrean kontrolatzen dutela suposatzen dute bero freskoaren bidez. Geleko izotz paketeekin alderatuta, hidratatu izotz lehorreko paketeek ura xurgatzeko beste urrats bat behar dute aldez aurretik erabili aurretik.\n1. Huizhou hidratatutako izotz lehorreko paketeak funtzio berdinak dituzten merkatuan izotz pakete tipikoen alternatibak dira. Huizhou hidratatutako izotz lehorreko paketeak janari freskoetarako eta tenperatura sentikorreko beste elementu batzuetarako diseinatzen dira hotz-kateko bidalketetan, normalean itsaski-produktuentzat ezagunagoak dira. Hidratatu izotz lehorreko paketek giro tenperatura pakete bakarrean kontrolatzen dutela suposatzen dute bero freskoaren transferentziaren bidez. Gel izotz paketekin alderatuta, hidratatu izotz lehorreko paketeek ura xurgatzeko beste urrats bat behar dute aurretik erabili aurretik.\n2. Hidratatutako izotz lehorra osatzen dute errepikatutako pieza txikiak PCM hauts granularra barruan. Ahal duzu zehaztu zure neurria libreki zure beharretara pieza txiki asko dituena. Oso erabiliak dira ur pixka bat duten produktuetarako, esate baterako itsasoko janariak biltzeko edo tolesteko egoeretarako.\n3. Gure lurraren garapen jasangarria oso estimatua dugu, gehiago diren materialak garatzen saiatzen ari garela Ingurumena errespetatzenIzotz lehorra hidratatzeko, kanpoko poltsako materiala hauta daiteke biodegradagarria artisau papera.\n1. Hidratatutako izotz lehorra inguruko inguruneari freskotasuna emateko diseinatuta dago, aire hotza eta beroa trukatzeko edo eroateko bidez.\n2. Janari freskoen soroetarako produktu freskoak, galkorrak eta bero sentikorrak garraiatzeko erabiltzen dira, hala nola: haragia, itsaskiak, fruta eta barazkiak, prestatutako jakiak, izoztuak, loreak, esnea eta abar, batez ere itsaski eta ura edo biltzeko eta tolesteko beharrezkoa.\n3. Eta norberaren erabilerarako, lehen sorospenetarako, mina edo lesioak arintzeko erabil daitezke, sukarra eroriz. Aldi berean, kanpoko erabilerarako ere aproposak dira hidratatutako izotz paketea bazkariko poltsan sartuz gero, poltsa freskoagoa janariak edo edariak hotz mantentzeko oinez ibiltzean 、 kanpinean, piknikak, itsasontzian eta arrantzan.\n4. Gainera, izoztutako izotz lehorreko paketea zure hozkailuan sartzen baduzu, elektrizitatea aurreztu edo hoztasuna askatu eta hozkailua hozteko tenperaturan mantendu daiteke itzalita.\n5. Hidratatutako izotz lehorreko paketeak oso gomendagarriak dira arrainak edo beste itsaski batzuk garraiatzeko, hala nola arrainak, ganbak, karramarroak, itsaskiak, etab.\nPiezak / maindirea Neurria（CM） Poltsako materialak Fasea aldatzeko tenperatura\n1 14,5 * 10 LH / PA\nLH / PET\nEhundutako ehun laminatuak\nOharra: pertsonalizatutako diseinua eskuragarri dago.\n1. Hidratatutako izotz lehorra gel izotz pakete arruntetarako alternatibetako bat da. Onura da zure produktuak izoztu nahiz biltzeko.\n2. Ez da toxikoa, eta probatu egiten dute Ahozko Toxikotasun Akutuaren Txostena.\n3. Arina eta garraiatzeko erraza (barruko materialak hautsa bezalakoa da.): Izotz lehorreko hidratazioa paper zati bat bezala geratzen da ura busti aurretik, arinak izan daitezen eta zuretzako espazio baliotsuagoa gorde dezaten.\n4. Hidratatu izotz lehorra erraz mozten da josturetan zehar tamaina malgua lortzeko eta tolestu egin daiteke doako eta estutzeko.\n5. Ingurumenarekiko errespetagarriak: behin baino gehiagotan erabil daitezke iraungitze-data baino lehen eta degradatzeko kanpoko poltsako materiala eskuragarri dago.\n1. Ura behar da eta erabili aurretik izoztu egin behar da.\n2. Errendimendu onena lortzeko, busti ura 15 bat minutuz eta ziurtatu erabat izoztuta daudela hozkailuan, izozkailuan edo hozkailuan erabili aurretik.\n3. Ihesak edo kalteak izanez gero, garbitu urarekin eta bota paketea.\n4. Hydrate Dry Ice Pack behin eta berriz erabil daiteke iraungitze data baino lehen.\n5. Hidratatu izotz lehorra gero eta ur gutxiago lortzeko, mesedez, busti berriro ur nahikoa ondo funtzionatzen duela ziurtatzeko.\nAurreko: Izotz Brick\nHurrengoa: Ur injekzio izotz paketea


Ezin da bariantetik Estaziñorako sarbidea erabili\nETA KITTO 2012-05-07 0:00\nGaurtik hasita eta hilaren 28ra arte, Estaziño kaleko tren geltokiko beharrak direla-eta, ezin izango da bariantetik irten eta Estaziño kalera sartzeko errepidea erabili, itxita egongo delako. Tren geltokiko beharren arduraduna den Euskal…\nEderto ibili dira Santa Kurutzeko jaietan\nZapatuan eta domekan ospatu dituzte Santa Kurutzeko jaiak eta bertan Gorosta eta Mandiola auzoetako baserritarrez gain, beste toki batzuetatik jaiarekin bat egitera animatu ziren beste hainbatek bat egin zuten. Antolatutako ekitaldien artean,…\nCasino Artista-ko bazkideek sorreraren mendeurrena ospatzen hasi dira\nAtzo San Andres elizan ospatutako meza bereziarekin ekin diote Casino Artista Eibarrés elkartea sortu zela 100 urte bete direla gogoratzeko ospakizunak. Mezan Goruntz abesbatzak hainbat abesti eskaini zituen eta, meza amaitu ostean, eliza…\nGEMMA SANGINES: “Hizkuntza koofizialak ditugu, baina maila ezberdinean daude errealitatean”\n-‘Hizkuntza sustatzeko tailerra, gure esperientzia’ hitzaldia eskainiko duzu Euskara Mintegian. Zertan datza?Tallers per la lenguaren tailer bat aurkeztuko dugu. Tallers per la Llengua Herrialde Katalanetan sortutako elkarte bat da, eta…\nHARKAITZ CANO: “Solasaldiak euskal literaturaren ‘kutxa beltzak’ dira”\n-Belarraren Ahoa (El filo de la hierba) liburuaren literatura solasaldia egingo duzue liburutegian. Liburuan, Hitler II. Mundu Gerraren garaile bezala azaltzen da, Manhattan konkistatzeko asmoarekin. Historia aldatzeko ahalmena du literaturak?Liburukoa…\nIrene Saceda bihar ETB-1eko Kantuan saioan\nETA KITTO 2012-05-04 0:00\nZapatuan 21.45etatik aurrera ETB-1en emango duten Kantuan saioan Irene Saceda eibartarra ikusteko aukera izango da. Juan Bautista Gisasola Musika Eskolan gitarra elektrikoa eta solfeoa ikasten dituen 11 urteko gazteak, gainera, Koro Gazteko…\nDepedrok diskoa aurkeztuko du gaur Coliseoan\nGaur 20.30etatik aurrera Depedro (Jairo Zavala) eta bere banda Coliseoan zuzenean entzuteko aukera izango da, Nubes de papel diskoa aurkezteko kontzertuan. Blues eta rock musika gustoko dutenentzat ederto ezagutzen dute aurretik Vacazul, 3000…\nTopaguneak hizkimizki.com webgunea aurkeztu du\nTopagunea Euskara Elkarteen Federazioak hizkimizki.com webgunea aurkeztu du gaur Kutxa-Ekogunean. Euskaratik eta euskaraz sortu den tresna berri honek hizkuntzen arteko poltsikorako oinarrizko hiztegiak sortzea du helburu. Denera 43 hizkuntza…\nAstelehenetik aurrera Estaziño kalera ematen duen N-634 errepidearen sarbidea itxita egongo da\nETA KITTO 2012-05-03 0:00\nEuskal Trenbide Sareak-ek gaur bertan aditzera eman duenez, maiatzaren 7an (astelehenean) hasi eta 28ra bitartean, Estaziño kaleko tren geltokian beharrean jardungo dabela-eta, aipatutako egunetan eta egin beharrekoak amaitu bitartean Estaziño…\nGaurko Santa Kurutz egunak asteburuan jarraipena izango du\nMaiatzaren 3an ospatzen den Santa Kurutz egunaren inguruan Santa Kurutzeko jai batzordeak antolatutako ekitaldiak asteburuan, zapatuan eta domekan egingo dira, baina gaur ere gogoan izango dute Santa Kurutz eguna, 17.30etan ermitan egingo den…\nGaurko eta biharko greba deitu dute Alfako beharginek\nETA KITTO 2012-05-02 0:00\nAlfako beharginek manifestazioan zeharkatu dute herria eguerdian, zuzendaritzaren jarrera salatzeko protestan. Izan ere, beharginei soldatak murriztu dizkiete enpresa-buruek, “horren inguruan beharginekin adostasuna lortzeko bildu barik”….\nManifestazioa eta herri-bazkaria Maiatzaren Lehena ospatzeko\nETA KITTO 2012-05-01 0:00\nMaiatzaren Lehenaren harira hainbat ekitaldi antolatu dituzte sindikatu nagusiek eta aurten LAB-ek eskualde osorako manifestazioa Eibarren egin du, eguerdian Untzagan hasita. Bertan parte hartzen izan direnek lelo ezberdinak idatzitako pankartak…


SARE SOZIALETAKO PRIBATUTASUN POLITIKA\nIndarrean dagoen Datu Pertsonalen Babeserako (DBLO) araudiari eta Informazioaren Gizarte Zerbitzuen eta Merkataritza Elektronikoari buruzko (IGZL-ME) legeari (uztailaren 11ko 34/2002 legea) men eginez, CONTRATAS ELORRIN SLk zera jakinarazi nahi die erabiltzaileei: berak eskaintzen dituen produktu eta zerbitzuen publizitatea egiteko profila sortu duela zenbait sare sozialetan; hala nola, Facebook, Twitter, Linkedin, eta Google +.\nCONTRATAS ELORRIN SLko datuak: IFK: B95084703 ; HELBIDEA: LAPURDI KALEA, 17 BEHEA, 48960, GALDAKAO (BIZKAIA)\nPOSTA ELEKTRONIKOA: elorrin@elorrin.com\nErabiltzaileak Sare Sozial berean du profila eta CONTRATAS ELORRIN SLk sortutako web-orriarekin bat egitea erabaki du; hori eginik, Sarean publikatutako informazioa interesatzen zaiola erakutsi du. Gure web-orriarekin bat egitean, baimena ematen digu bere profilean argitaratutako datuak erabil ditzagun.\nErabiltzaileak edozein unetan eskura ditzake Sare Sozialaren pribatutasun politikak, halaber, pribatutasuna bermatzeko bere profila konfigura dezake.\nCONTRATAS ELORRIN SLk eskura du eta erabiltzen du erabiltzailearen informazio publikoa, bereziki harremanetarako izena. Datuok Sare Sozialean bakarrik erabiltzen dira eta ez dira bestelako fitxategietan kopiatzen.\nCONTRATAS ELORRIN SLk erabiltzaileari gogorarazi nahi dio, DBLOren arabera, noiznahi erabil ditzakeela sarbide-, zuzenketa-, ezeztapen- eta aurkaritza-eskubideak, betiere, ondorengo ñabardurak kontuan hartuta: Sarbide: Sare Sozialaren funtzionalitateak eta erabiltzaileen profilen eskuragarritasunak mugatuko dute. Zuzenketa: CONTRATAS ELORRIN SLn esku dagoen informazioa besterik ezingo da aldatu; adibidez, orrian bertan argitaratutako iruzkinak ezabatu. Gehienetan, eskubide hori betetzea Sare Sozialari dagokio. Ezeztapen- eta aurkaritza-eskubideak: aurreko kasuan bezala, CONTRATAS ELORRIN SLk bere esku dagoen informazioari buruzkoa beteko du, adibidez, profilarekiko lotura etetea.\nCONTRATAS ELORRIN SLk honako ekintza hauek egingo ditu: Profilaren informazio publikoa atxiki; CONTRATAS ELORRIN SLko orrian argitaratutako informazioa erabiltzailearen profilean argitaratu; Sare Sozialen bidez mezu pertsonalak bidali eta orriaren eguneratzeak egin; aldaketok erabiltzailearen profilean argitaratuko dira.\nErabiltzaileak, bere pribatutasun ezarpenen bidez, bere konexioak kontrola ditzake, interesatzen ez zaizkion edukiak ezabatu eta norekin konektatu erabaki.\nCONTRATAS ELORRIN SLko orriarekin bat egiten duen erabiltzaileak bertan argitara ditzake iruzkinak, estekak, irudi zein argazkiak edo Sare Sozialak onar ditzakeen multimedia edozein eduki. Erabiltzailea, beti, izango du eduki horien jabetza, egile eskubide eta jabetza intelektuala bereak izango ditu edo dagokien baimena izango du. Erabat debekatuta dago etika eta begirunearen kontrako edozein argitalpen; testu, irudi, argazki, bideo eta abar. Baita legea, irudi eskubidea edo jabetza intelektual zein industriala gordetzen ez duena ere. Horrelako edukirik antzemanez gero, CONTRATAS ELORRIN SLk edukia ezaba dezake eta erabiltzailea betiko blokeatzea eska dezake.\nCONTRATAS ELORRIN SLk ez du erabiltzaileak bere borondatez argitaratutako edukien erantzukizunik hartuko.\nErabiltzaileak jakin behar du berak argitaratutakoa beste erabiltzaileek ere ikus dezaketela, beraz, berak izango du argitalpenaren pribatutasunaren erantzukizuna.\nCONTRATAS ELORRIN SLk ez du bere orrian argitaratutakoa inongo fitxategian gordeko; hala ere, Sare Sozialean izango dira.\nCONTRATAS ELORRIN SLk lehiaketak eta sustapenak antola ditzake. Bertan, bere orrian izena eman duen erabiltzaileak parte har dezake. Lehiaketen oinarriak horretarako erabiliko den Sare Sozialean argitaratuko dira; betiere, IGZL-MEk dioenari zein legokiokeen beste edozein arauri men eginez.\nSare Sozialak ez du, inolaz ere, gure sustapenak ez bermatzen ezta administratzen ere. Ez du sustapen horiekin inolako loturarik.\nCONTRATAS ELORRIN SLk Sare Sozialean egingo du bere zerbitzu eta produktuen publizitatea. Inoiz, erabiltzailearen harremanetarako datuak merkataritza-prospekzio zuzena egiteko erabili nahi izango balu, DBLOren eta IGZL-Meren legezkoak betekizunak aintzat hartuko ditu.\nEz da publizitatetzat hartuko beste erabiltzaileei CONTRATAS ELORRIN SLren orria aholkatzea, haiek ere, enpresaren sustapenen berri izan dezaten edota enpresak egiten duena jakin dezaten.\nOndorengo estekek Sare Sozial bakoitzaren pribatutasun politika azaltzen duten orrietara garamatzate:


Gizon-abesbatza, Santa Anako agertokira etzi - Oñati - Goiena.eus\nGizon-abesbatza, Santa Anako agertokira etzi\nMaialen Regueiro 2019-11-15 15:50\nEsteban Urzelai oñatiarrak zuzentzen duen Suhar abesbatzak emanaldia eskainiko du domekan, Musikegunak egitasmoaren baitan. kontzertua Santa Ana antzokian izango da, 19:00etan, eta sarrerak salgai daude sei euro eta erdian, txarteldegi digitalean.\nMusikegunak jardunaldien baitan, Esteban Urzelai zuzendari oñatiarraren Suhar abesbatzak ekimenaren hirugarren emanaldia eskainiko du domekan, 19:00etan, Santa Ana antzokian.\nUrzelai urtetan aritu izan da Ganbara Abesbatzan, baina hura utzi eta proiektu pertsonala sortzeko gogoa piztu zitzaion: "Euskal Herriak baditu gizon-abesbatza asko, nahiz eta azken urteetan gutxitu egin diren. Hutsune hori betetzeko asmoz sortu genuen Suhar, eta 24 abeslarik osatzen dugu taldea". Urzelaik azaldu duenez, gainera, Suhar abesbatzak maiatzean eman zuen lehen kontzertua, Donostian. Horren ondoren, Azkoitiko Musikaldian izan ziren eta hirugarren hitzordua domekakoa izango da.\nSuhar abesbatzan diharduten 24 abeslaritatik bi Urzelairekin Ganbaran aritutakoak dira: Gorka Aranburu eta Aitor Biain oñatiarrak, hain zuzen. "Abesbatza osatzerakoan, lagunengana eta musika aldetik maila altua duten horiengana jo nuen. Azken batean, lagun kuadrilla bat osatu dugu". Horrez gain, gaur egun Ganbarako kide den Aitor Garitano bergararrak ere Suharren dihardu.\n"Programa ederra" domekarako\nAmaia Zipitria piano-jotzailearekin, Maite Arruabarrena, mezzosopranoarekin eta Juan Ignacio Emme biolontxelo-jotzailearekin "programa ederra" osatu du Suhar abesbatzak, non maitasuna, gaua eta natura izango diren protagonista.\nDomekako kontzerturako sarrerak salgai daude, sei euro eta erdian, www.oñati.eus atarian eta txarteldegi digitalean.


Biomasa Aprobetxatzeko Espainiako Elkarteak energia mota horren erabilera sustatu nahi du | Consumer\nBiomasa Aprobetxatzeko Espainiako Elkarteak energia mota horren erabilera sustatu nahi du\nDioenez, Espainian energia horren hazkundeak orain arte baino "sei aldiz" handiagoa izan behar luke.\nBiomasaren “erabilera arrazionala sustatzeko”, Biomasaren Aprobetxamendurako Espainiako Elkartea (AAB) sortu berri da. Elkarte horretako kide dira ENCE, Valoriza Energía, Oleikola El Tejar, Guascor, CGC Biomasa, sektore horretako punta-puntako konpainiak. Espainiako paper-orea eta paper-fabrikatzailea.\nEspainiako biomasan instalatutako potentzia elektrikoaren %75 ordezkatzen duten erakunde berriko kideek adierazi dute elkarteak energia biomasarekin sortzen duten sektoreko eragile nagusien topagunea izan nahi duela, eta, horrez gain, administrazio publikoekin eta energia-enpresa nagusiekin hitz egin nahi duela.\nEspainian energia horren hazkundeak “orain arte izan dena halako sei izan beharko luke”, adierazi dute enpresa horiek aitzindariak direla gasifikazio-sistemen garapenean, laborantza energetikoaren arloko ikerketan eta biomasaren kudeaketan eta komertzializazioan. AAB sortu berriak dio 436 Errege Dekretuaren berrikuspenaren zirriborroak “ez diela erantzuten biomasaren sektoreak Espainian dituen itxaropenei eta potentzialei”. Sektoretik diotenez, “desoreka dago zirriborroko ordainsarien eta itzulkin arrazoizkoetarako behar direnen artean”.\nAABk Administrazioari eskatu dio biomasa aprobetxatzeko politika “irmo” bat susta dezala. Biomasa-mota desberdinei ematen zaien tratamenduak “gaur egun instalatutako potentziaren zatirik handiena ordezkatzen dutenak suspertu egin ditzake” dio. Hala, elkarteak bere eta hirugarrenen azterlanak egitearen alde egiten du, “baso-biomasaren kasuan proposatutako ordainsaria nahikoa ez dela agerian uzteko”. Halaber, uste du “hondar-biomasa berriari balioa ematea sustatu behar dela, eta nahi ez diren ondorioak saihestea, hala nola zurezko enborrak bereizi gabe erretzea”.\nAdministrazioak energia iturri berriztagarrietatik sortzea sustatu behar du, ekoizlea merkatu elektrikoan parte hartzera bultzatu behar du eta baterako sorkuntzaren aldeko apustu argia egin behar du; azkenik, AABk azpimarratu du.\nBiomasa elkarte energia


Latinoamerikako ordezkarien bisita Gaztenpatia programaren baitan\n2019ko maiatzaren 29a eta 31a bitartean, , hainbat jarduera garatu dira Bizkaiko campusean eta Gipuzkoako campusean (EHU-UPV), Gaztenpatia proiektuaren III. Edizioaren programazio jardueren barruan\nGaztenpatia Euskal Fondoaren eta Universidad del País Vasco/Euskal Herriko Unibertsitatearen (UPV/EHU) ekimen bat da; horren bidez, unibertsitateko ikasleek aukera dute curriculumeko praktikak edo borondatezko praktikak, baita Gradu Amaierako Lanak (GRAL) ere, garapenerako nazioarteko proiektuetan egiteko.\nAlta Verapazen (Guatemala), Morazanen (El Salvador) eta Colectiva Feminista para el Desarrollo Local de El Salvador erakundeak jarduerak burutzen dituen udalerriak bere horretan mantentzen dira proposamenen lan-esparru bezala.\nBerritasun bezala, hirugarren edizio honetan eskaintza akademikoa handitu da Kolonbiako Ibaguéko udalerria (Tolima Departamendua) esku-hartzerako agertoki bezala erantsiz,eta Kolonbiako Bakearen eraikuntza lan ardatz bezala hartuta; eraldaketa sozialak sortarazten dituzten eta gizatalde kalteberako bizitza baldintzen hobekuntza xede duten proiektuen bidez; bereziki nekazariak, indigenak, emakumeak,haurrak, nerabeak eta gazteak lehenetsiz.\nTopaketara gonbidatutako erakunde latinoamerikarrek nor bere testuinguru politikoa, soziala, kulturala ....etab. aurkeztu zuten unibertsitateko komunitatearen aurrean; aldi berean, aurreko edizioko ebaluazioa egin eta egungo edizioaren antolaketan aurreratu ahal izan da.\nHorrela, Colectiva Feminista para el Desarrollo Local erakundeko programaren koordinatzaile Irma Limak (El Salvador), Ibaguéko Yapawayrako koordinatzaile Rodrigo Valerok (Kolonbia), Jocoaitiqueko Udaleko proiektu arduarduna Walter Clarosek (El Salvador) eta Suchitotoko alkate) Pedrina Riverak (El Salvador), EHUko ikasleekin eta irakasleekin partekatu dute heziketa, komunikazioa eta gazteen arteko enpatia uztartzen dituen elkarlanerako esperientzia hau.


Saint-Léon (Lot-et-Garona) - Wikipedia, entziklopedia askea.\nSylvestre CAZENOVE (2014-2020)\n44° 17′ 33″ N, 0° 14′ 32″ E / 44.2925°N,0.24222222222222°E / 44.2925; 0.24222222222222Koordenatuak: 44° 17′ 33″ N, 0° 14′ 32″ E / 44.2925°N,0.24222222222222°E / 44.2925; 0.24222222222222\nSaint-Léon (Lot-et-Garona) (Frantzia)\nSaint-Léon (Lot-et-Garona) (Okzitania)\nCaubeyres, Damazan, Puch-d'Agenais eta Villefranche-du-Queyran\nSaint-Léon (frantsesez eta ofizialki: Saint-Léon) Okzitaniako udalerri bat da. Administratiboki Frantziako Lot-et-Garona departamenduan dago, Akitania Berria eskualdean. 2013an 293 biztanle zituen.\n2007an Saint-Léon udalerrian erroldatutako biztanleak 293 ziren. Familiak 104 ziren, horien artean 20 pertsona bakarrekoak ziren (16 bakarrik bizi ziren gizonak eta 4 bakarrik bizi ziren emakumeak), 56 seme-alabarik gabeko familiak ziren, 24 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 135 etxebizitza zeuden, 110 familiaren etxebizitza nagusia ziren, 16 bigarren erresidentzia ziren eta 9 hutsik zeuden. 131 etxeak ziren eta 2 apartamentuak ziren. 110 etxebizitza nagusietatik 98 bere jabearen bizilekua ziren, 8 alokairuan okupaturik zeuden eta 4 doan lagata zeuden; 3 etxek bi gela zituzten, 11 etxek hiru zituzten, 37 etxek lau zituzten eta 59 etxek bost zituzten. 88 etxek euren parking plaza propioa zuten azpian. 40 etxetan ibilgailu bat zegoen eta 67 etxetan bat baino gehiago zituzten.\n2007an lan egiteko adina zuten pertsonak 202 ziren, horien artean 152 aktiboak ziren eta 50 inaktiboak ziren. 152 pertsona aktiboetatik 139 lanean zeuden (82 gizon eta 57 emakume) eta 13 langabezian zeuden (5 gizon eta 8 emakume). 50 pertsona inaktiboetatik 25 erretiraturik zeuden, 15 ikasten zeuden eta 10 "bestelako inaktibo" gisa sailkaturik zeuden.\n2009an Saint-Léon udalerrian 111 unitate fiskal zeuden, 282 pertsonek osaturik. Pertsona bakoitzeko diru-sarrera fiskalaren mediana urteko 18.361,5 euro zen.\n2007an zeuden 14 komertzioetatik, 4 eraikuntza enpresak ziren, 4 ibilgailuen saltze eta konpontze enpresak ziren, 2 garraio enpresak ziren, 1 ostalaritza eta jatetxe enpresa zen eta 3 zerbitzu enpresak ziren.\n2000. urtean Saint-Léon udalerrian 19 nekazaritza-ustiategi zeuden, 710 hektarea erabiltzen.\nDamazan (2,8 km)\nVillefranche-du-Queyran (4,0 km)\nPuch-d'Agenais (4,1 km)\nCaubeyres (4,9 km)\nSaint-Pierre-de-Buzet (5,0 km)\nBuzet-sur-Baïse (6,0 km)\nMultimedia: Saint-Léon (Lot-et-Garonne)\nBNF: 152613324 (data)\nOrriaren azken aldaketa: 1 abendua 2019, 23:51.


Uda topaketa Atece Araban\nHainbat urtez elkartu gabe egon ondoren, Atece Arabak Udako Topaketa antolatu du biharko, ekainak 15. Pintura tailerretan eta mikrotailerretan parte hartu dutenek beren lanak erakutsiko dituzte. Zuzeneko musika, pintxoak,...\nRadio Atece Irratiak saio berria emititzen du. 15 dira!\nAtece Irratiak saio berri bat emitituko du. Oraingo honetan, Nerea, elkarteko fisioterapeutetako bat, elkarrizketatuko dute. Bere ibilbide profesionalari buruz hitz egingo digu: Atece, prestakuntza, esperientziak...\n8/2021 Legeak Kode Zibila aldatzen du desgaitasuna duten pertsonei gaitasun juridikoa gauzatzen laguntzeko. Legeak luzatutako edo berrikusitako tutoretzaren eta aberriaren figurak ezabatu egiten ditu, desgaitasuna duten pertsonek erabakiak hartzea bermatuko duen laguntza-sistema baten alde. Espainiako Tutoretza Fundazioen Elkarteak eta Plena Inclusionek Irakurketa Errazean Kode Zibilaren artikuluak,...\nAtece Arabako Irrati Tailerrean parte hartzen duten pertsonek programa berri bat grabatu dute Aste Santua baino lehen. Programa honetan pertsona horien berri emango digute. Nortzuk dira horiak? Ez maitaleak, ez lagunak, ez senideak. Bizitzan aurkitzen zaren pertsonak, elkarrizketa bakar batekin alda daitezkeenak. https://youtu.be/r_NAXRciX78...\nATECE Arabak dokumentu hau egin du Desgaitasun-Ziurtagiriaren, Mendekotasun Graduaren eta Lan Ezintasunaren Ziurtagiriari buruzko zalantzak argitzeko. Zer dira eta nola eskatu behar dira Araban? ...\nAtece Arabako irratsaio berrian, tailerrean parte hartzen duten pertsonek "Adinekoa naiz, ez ergela" kanpainari buruz hitz egiten digute. https://youtu.be/8IXZ89qZ4mA...\nGaur, martxoak 8, Emakumearen eguna da. Genero eta aukera berdintasuna lortzeko bide luzea dagoela aldarrikatzeko eguna. Desgaitasuna duten emakumeek desberdintasun bikoitzari egin behar diote aurre egunez eta horrek zaildu egiten die bizimodu independentea eta berdintasunezkoa izatea. Espainian Burmuinek Gaitza duten emakumeen egoera ezagutzeko, Fedaceren webgunera jo dezakezue. https://fedace.org/dossiers_dano_cerebral ...\nBurmuineko Gaitzari buruzko Estatuko Prestakuntza Institutua\nFEDACEk, Burmuineko Gaitzaren Espainiako Federazioak, Burmuineko Gaitzari buruzko Estatuko Prestakuntza Institutua sortu zuen Burmuineko Gaitzari buruzko prestakuntza emateko. Gaur egun, "Burmuineko Gaitza duten pertsonen senide, lagun eta zaintzaileentzako orientazio-ikastaroa" egin daiteke. Sartzeko https://institutoestatal.fedace.org/mylogin/ ...\nAtece Irratia, 12. programa\nAtece Irratiko saio berrian elkarteko Zuzendaritza Batzordeko kide bat elkarrizketatu dute. Batzordearen osaera, eginkizunak...\n‘Burmuineko Gaitza duten pertsonen eta haien familien eskubideen defentsa’ koaderno teknikoa\nFEDACEk, Burmuineko Gaitzaren Espainiako Federazioak, 2021eko abenduaren 3an burmuineko gaitza duten pertsonen eta haien familien eskubideen defentsari buruzko koaderno tekniko bat aurkeztu zuen. Batzuetan, burmuineko gaitza duten pertsonei eta haien familiei beren eskubideak mugatzen zaizkie, informazio soziosanitarioa eta baliabide espezializatuak falta zaizkielako. Informazioa eta deskarga hemen: ...


Gure historiako une erabakigarriak - - Maxixatzen.eus\nAitor Arruti Rezabal 2015-04-22 07:36\nStefan Zweig idazle austriarrak 1927an "Historiako une erabakigarriak" liburua argitaratu zuenean, ez zekien erromatarrek gure kontinentea menderatu aurretik Izarraizpean bazela mundua bere hizkuntzan izendatzen zuen jende talde bat.\nZizeronek “Noiz arte, Catilina, abusatuko duzu gure pazientziaz?” esan aurretik, haiek bazekiten edateko behar zutena, besteak beste, ura zela.\nHändelek Mesiasa idatzi baino lehenagotik ikasia zuten hemen hauetan elkarri kantuan hitz egiten, errimak osatzeko jolas ederrean.\nOzeano Atlantikoaren bi aldeetako jendea elkarrekin harremanetan jartzeko telegrafoa abian jartzerako, euskaldun guztiek zekiten txalapartaren ttakunak esan nahi zuena.\nScott eta Amundsen Hego Polora iristeko borrokan zebiltzala, euskaldun buruargiak konturatu ziren elkarrekin euskaraz komunikatzeak euren mintzairarentzako zuen garrantziaz.\nHori guztia eta askoz gehiago zekiten orain 19 urte Azkoitian euskarazko herri komunikabide bat abian jartzea pentsatu zuten lehen gazte haiek. Bide batez, gure historian emakumeei hizki handiz idatzitako lekua ematea ere erabaki zuten, Stefan Zweigek ez bezala.\nSu batean ekin zioten lanari, eta lanak erregaiak adina iraun zuen, sua ia erabat itzali zen arte.\nNolanahi ere, jende talde batek nahi izan du su hartako azken ilintiari putz egin, haizea eman, garra atera, hura zaindu, atzera su bihurtu, erregaiz egoki hornitu eta Azkoitiko etxeak berotuko dituen sugarra euskaraz banatzea.\nEz zen Stefan Zweigen kontua, ezin zuen hainbeste jakin, hila zen Maxixatzen jaiotzerako, baina orain Azkoitiko euskaldunen historiako une erabakigarriak liburua idatzi beharko baldin balu, hizki handitan izkiriatuko luke gaurko eguna.\nMaxixatzen herri komunikabidea aurkeztuko dute gaur Elkargunean zazpietan.


Aurrez aurreko klaseetara itzuleraren kronika - CNT Sindikatua\n● Hezkuntza Sailak itzulera programatu eta berprogramatu du hezkuntza komunitatearen iritzia haintzat hartu gabe.\n● Irakasle, langile, ikasle eta familiek egindako lan eta esfortzu handia gutxiesten ditu.\n● Itzulera antolatzeko irizpideak ez dira pedagogikoak, osasunekoak edota antolakuntzazkoak. Beste batzuk baizik.\nHezkuntza Sailak aurrez aurreko klaseetara itzultzeko proposamena egin zigun aurreko astean. Proposamen honen arabera, nolabait, premia handiagoa duten kurtsoak maiatzaren 18an itzuliko ziren eta ez hain handia dutenak 25ean. Sailkapen honetan inolako garrantzirik ez dituzten kurtsoak ez ziren ikastetxeetara itzuliko.\nEsan digutenaren arabera, Hezkuntza Sailak agente ezberdinekin adostu ostean agindu horiek moldatu ditu eta 25era atzeratu ditu itzulera guztiak. Egiten ari den erridikulu erraldoia kontuan hartuta agente horiek Mortadelo eta Filemón ez ote diren galdetzen diogu gure buruari.\nErabakiak hartzeko prozesu guzti honetan moduak ez dira batere egokiak izan. Argi dago filtrazioekin eta komunikabideek atera dituzten berriekin jolasten ibili direla. Hezkuntza komunitatearen haserreari ezkutuan tenperatura hartzen joateko.\nPolitikariek, haserrearen tenperatura hartzen ibili beharrean, hobe lukete hezkuntza komunitateari galdetzea. Gutariko askok hezkuntzaren kalitatea hobetzeko proposamen asko ditugu, baina ez dizkigute sekula galdetuko. Pandemiarekin ala pandemiarik gabe. Ez dituzte gure proposamenak entzun nahi badakitelako zer esango diegun. Gainera, hauek aurrera eramateak hezkuntza proiektua errotik aldatzea ekarriko du, guk Euskal Eskola Publikoaren proiektuan eta honen garapenean sinesten dugulako eta haiek ez.\nHala ere, hezkuntza komunitatetik behin eta berriro botatzen ditugu gure aldarrikapenak eta hauek indar handiz defendatzen ditugu. Horrexegatik, Eusko Jaurlaritzak edozein aukera aprobetxatzen du gu mesprezatzeko. COVID-19aren itxialdian ere, gure lana etxeetan izkutatuta geratu denean aukera paregabea baliatu du gure lana gutxiesteko eta gu alfertzat hartzeko. “Lanera itzultzeko” deia entzun dugu ere.\nEz dakigu nor itzuli behar den lanera. Guk ez diogu lan egiteari utzi. Ostegun baten, bat-batean, aurrez aurreko eskolak eteteko agindu ziguten eta astelehenerako eskola birtualak prestatuta genituen. Sekula erabili ez genituen programa eta metodologiak erabiltzen ikasiz. Ordutik hona etengabeko hobekuntza malkartsuan abiatu gara egoera honetan ikasleak erarik eraginkorrenean hezteko.\nHezkuntza Komunitateak kudeatu ditu elkarri egin dizkiogun pedagogia, didaktika eta informatika ikastaro laburrak, ikasleei ordenagailuak eta interneta helarazteko bideak, edukiak eta konpetentziak lantzeko moduak, proiektuak eramateko aukerak, hurrengo ikasturteko proiektuen diseinuak, familiak erabat informatuta egoteko sistemak, etab.\nEta non egon da tarte guzti honetan Hezkuntza Saila? Laguntza eskaintzen ez, egia esan. Guk berri filtratuak, agindu nahasiak, mehatxuak eta burokrazia baino ez ditugu jaso. Ai burokrazia! Norbaitek pentsa lezake horrelako egoera batean inora ez doazen auskalo-zenbat dokumentu bete behar izan ditugula? Ba hala izan da. Hezten zentratu beharrean haien lanpostuak justifikatzen ibili gara.\nIkusten denez, Hezkuntza Komunitateaz ari garenean ez dugu Hezkuntza Saila bertan sartzen. Bertako buruzagitzak bere burua Komunitatetik kanpo kokatu duelako.\nOrain, inoiz baino gehiago, agerian geratu baita autonomia ematen digutenean oztopo guztien gainetik gure lana ondo egiten dugula eta Hezkuntza Saila esku-hartzen saiatzen denean oztopoa baino ez dela.\nBadakigu zer egin behar dugun, “lanera itzuli”. Baina hainbat galdera eta erantzun bururatzen zaizkigu.\nNoiz? Era guztiz arbitrarioan aukeratutako datan, kurtso batzuetan ikasturtea amaitu baino egun gutxi batzuk lehenago eta oraindik kalean taldeka elkartu ezingo garenean.\nNola? Babes neurri material eta protokolo zehatzik gabe. Ikastetxeak ez daude inondik inora egoera honetara moldatuta eta Hezkuntza Sailak ez ditu agindu zehatzak eman alegiazko moldaketa horren harira. Badakigu gaixotasuna berragertzen bada nori leporatuko dioten. Filtrazioen bidez, hori bai.\nNortzuk? Irakasle eta ikasle guztiok. Arriskua dutenak kenduta. Eta arriskua dutenekin bizi direnak kenduta ere. Eta arrisku handikoak ez izan arren ez joatea erabakitzen dutenak kenduta.\nNon? Klaseetan, talde txikietan. Horretarako bikoizketak egin beharko ditugu eta etxean geratu direnei eskola telematikoak eskaini, dena aldi berean. Schrödingerri galdetu.\nZergatik? Ba ez dator irizpide pedagogikoekin bat, ez dator osasun irizpideekin bat eta ez dator antolakuntza irizpideekin bat. Datorrena hauteskundeak dira, gure ikastetxeetan.


Jarduera bereziako babesa - Arabako Campuseko\nArabako Campuseko kirol zerbitzua/\nGoi-mailako kirolaren programa\nKOLABORA EZAZU XX. GASTEIZKO HERRI KROSA PROBAK ANTOLAKUNTZAREKIN\nHala nahi duten unibertsitarioek, “SHEE-IVEF” kirol klubarekin eta Arabako Campuseko Kirol Zerbitzuarekin GASTEIZKO HERRI KROSAren antolakuntzan lankide aritu eta, hortaz, KREDITU BAT eskuratu ahal izango dute, bai eta, gainera, zenbait opari ere.\nInteresatuek izena emateko email bat bidali behar dute email honetara: marijo@colcafid.net\nProba hau abenduaren 2an, igandea, goizez burutuko da eta edonork parte hartu dezake, izaera herrikoia du.\nAntolakuntzan lagundu nahi duten boluntarioek azaroaren 27an, asteartea, Jarduera Fisikoaren eta Kirolaren Zientzietako Fakultatean eguerdiko 12:00etan burutuko den bilerara joan beharko dute. Bilera hauetako batera etortzea derrigorrezkoa izango da kreditua eskuratzeko.\nLaguntzaileei lehenago egingo diren bileretan emanen zaie behar bezalako heziketa zeregin hauek bete ahal izateko. Proba burutzen den bitartean, antolakuntzako arduradun baten laguntza izango dute, edozein zalantza edo ustekabe ebatzi eta argitzeko.\nAzkenik, denboraldia amaiturik, Arabako Campuseko kirol zerbitzura etorri beharko dute kredituaren ziurtagiria eskuratzera (irailaren 30a arte)\n(Beste leiho bat zabalduko du)Circuito XX Herri Crosa (jpg ,486.22 Kb)\nXX GHK Gasteizko Herri Krosa kontaktua\nWeb XX GHK Gasteizko Herri Krosa


Loraldia Eskolako priektuak larunbata honetan Loraldian ikusgai - Loraldia\nLoraldia Eskolako priektuak larunbata honetan Loraldian ikusgai\n2019.urtean Loraldia Eskolan egitasmoaren barneko KAMARA SARTU! proiektuan, Sopelako BHI institutuan eta Barakaldoko Beurko institutuan, 3. DBH-ko 3 geletako 75 ikaslerekin, eta Batxiler artistikoko 15 gazterekin hurrenez-hurren, transmisio eta sormen esperimentazioan aritu gara.\nLan jardun intentso bezain aberasgarrien ondorio izan dira, larunbat honetan, Loraldia Festibalaren barnean eta Bilborock antzokian ikusi ahal izango ditugun ikus-entzunezkoak. 1.14` -koa laburrena eta 7 minutukoa luzeena, euskal kultura garaikidea ardatz.\nGazteengandik, eta beraien errealitatetik gertuen eta erakargarrien suertatu diren kultur adierazpideetatik abiatu dira, ikus-entzunezkoaren sormen prozesuaz gain, sormen kultural propioetan esperimentatzeko tartea hartuz.\nSopelako BHI ikastetxeko lanak\nSopelako ikasleek 3 talde osatu dituzte, eta txalaparta, grafitia eta euskal zinema izan dira aukeratutako gaiak.\nTxalapartaren inguruan, txalatrap ikus-entzunezkoa sortu dute, txalapartaren bide abangoardistenak aukeratuz, eta omentzeko rap bat sortuz.\nGrafitiaren ikus-entzunezkoa ere, Sopelan kokatu dute gazteek, eta institutuan grafiti propioa eta beraien marka uzteko baliatu dute proiektua.\nZinemaren ikus-entzunezkoak aldiz, sorreratik gaur arteko ibilbidea aztertzeaz gain, ikasleen arteko iritzi trukaketa eta komedia generoan sartu eta probatzeko aukera eman die, hirugarren talde langileari.\nBeurko institutuko ikasleen lanak\nBarakaldoko Beurko institutuko batxiler artistikoko ikasleek, sortzeko baliabide asko dituztela, eta sormenerako berezko doaia dutela erakutsi dute proiektu guztian zehar.\nMusika talde emergenteak, stop motiona eta Bizkaiko lurraldea, Hip-hop-a, Barakaldoko rap abeslari famatu bat izan dituzte izpide. Kultur adierazpide garaikideen inguruan ikus-entzunezkoak sortzeaz gain, beraiek ere, kultur disziplina anitzen sortzaile bilakatu dira; musikari, grafitilari, stop motion egile paperetan ere, gustora aritu dira.\nMusika Labean proiektuaren partaideak adibidez, gazte musikarien inguruko ezkerraldeko erradiografia bat erakusteaz gain, Bilborock-en aurkezpen polit bat egiteko, kanta bat konposatu, musikatu eta grabatu dute. Aurkezpenean ere, kulturasortu dute.\nBeurko eta Sopelako ikasleak ere, Sentikariz blai!


Berriketan.info Viewing item 1 to 5 (of 5 items) Errenteriako Hitza wrote a new post, Gazteei zuzendutako bilera egingo du EAJk bihar, on the site Oarsobidasoko Hitza 1 minute ago\nZure Errenteria iniziatibaren barruan egingo dute bilera, 19:30etik aurrera (iniziatibaren lokalean izango da, Koldo Mitxelena plazan). Bertan, Maite Peña alkategaia eta Eusko Jaurlaritzako Etxebizitza Asier Perez-Karkamo wrote a new post, [argazki bilduma] Olinpiadetako hirugarren eguneko argazkiak, on the site Oarsobidasoko Hitza 13 hours, 42 minutes ago\nOlinpiadetako hirugarren jardunaldia egin zuten larunbat goizean Alde Zaharrean. Punteria jokoak aukeratu zituzten hirugarren egunerako, baina aurretik hieroglifikoak asmatu behar izan zituzten olinpiadetako Olatz Mitxelena wrote a new post, Mondarrain mendira irteera antolatu du Jaizkibelek, on the site Oarsobidasoko Hitza 15 hours, 6 minutes ago\nIpar Euskal Herrirantz abiatuko dira larunbatean Jaizkibel Mendi Taldeak antolatutako irteeran izena ematen dutenek. Euskal Herriko Gazteluak biraren barruko 15. irteera programatu dute larunbaterako, eta garai Oiartzungo Hitza wrote a new post, Martxoaren 21eko eguerdian iritsiko da Korrika Oiartzunera, on the site Oarsobidasoko Hitza 15 hours, 8 minutes ago\nBi hilabete baino gutxiago falta dira Korrika Oiartzunera iristeko. Martxoaren 19an hasiko da Urepelen AEKren aldeko festa ibiltaria, eta 21ean iritsiko da Oiartzunera, 12:23ak inguruan (antolatzaileek eman duten Rebeka Parras wrote a new post, Berriz ere irabazi du Leka Eneako gizonen taldeak Burgosen aurka, on the site Oarsobidasoko Hitza 15 hours, 16 minutes ago


Nematoda - Wikipedia, entziklopedia askea.\n(«Nematodo» orritik birbideratua)\nNematoda (grezieratik: nema, haria eta eides edo oidos, itxurarekin), batzuetan nematodo, nematodes edo nematelmintos izenaz ezagunak, har sasizelomatu filum bat dira. 25.000 espezie ezagutzen dira eta espezie kopuruan laugarren filorik handiena izan daiteke, animalien artean. Estimatzen denez 500.000 espezie ere izan daitezke.\nGorputz biribileko har luzexkak dira. Ez dute gorputza eraztunetan edo segmentutan eratua. Batzuek bizkarroi moduan ematen dute bizitza; kolorez zuriak izaten dira horiek. Nematodo gehienak sexu banakoak dira, itxuraz oso desberdinak arra eta emea, askoz handiagoa emea.\nAnimalia talde urtarra da, nahiz eta lurzoruan ere egon daitezkeen. Beste harrak ez bezala sasi-zelomatuak dira. Batzuk libreki bizi dira, batez ere itsaso eta lurzoru barruan, eta animalia eta landareen parasito direnak ere badira, trikinosi, filariasi, ankilostomiasi, askariasi, estrongiloidiasi eta toxokariasia sortzen dutenak barne. Hala ere gizakien parasito diren espezie kopurua txikia da.\nOrriaren azken aldaketa: 15 maiatza 2020, 21:59.


Irekia Eusko Jaurlaritza - Gobierno Vasco :: Euskadiko airearen kalitateak hobera egiten jarraitu du azken 10 urteotan\nEuskadiko airearen kalitateak hobera egiten…\n\nEuskadiko airearen kalitateak hobera egiten jarraitu du azken 10 urteotan Iturria: Irekia\n\nIñaki Arriola sailburuak substantzia kutsatzaile nagusien isuriak aldi horretan murriztu direla nabarmendu du; zehazki, % 27 egin dute behera CO2 isuriek eta % 62 SOx emisioek.\nJasangarritasun-indizeak betetzeko ehunekoak % 90-100 artean daude neurketa egiteko estazio gehienetan.\nOzono-mailak egonkor mantendu dira azken urteotan.\nEtorkizuneko erronka nagusiak hauek dira: garraioak eragindako kutsadura murriztea, herritarrei emandako informazioa hobetzea, eta aurrerapen eta eraginkortasun handiagoz jarduteko metodo berriak hartzea.\nIngurumen, Lurralde Plangintza eta Etxebizitzako sailburu Iñaki Arriolak airearen kalitateak azken 10 urteetan izandako bilakaera ona nabarmendu du Euskadiko Ingurumen Profila aurkezteko Bilbon gaur goizean egindako ekitaldian. Arriolak adierazi duenez, txosten horren ondorioek «adierazten dute EAEko airearen kutsadura-mailak azken hamarkadan nabarmen egin duela behera, nagusiki krisiak eraginda instalazioak itxi direlako, industria-isuriak jaitsi direlako, teknologia garbiagoak erabiltzen dituztelako eta araudia gero eta zorrotzagoa delako eta administrazioak zaintza hobeto gauzatzen duelako».\nBilbon jardunaldi tekniko baten barruan gaur goizean aurkeztutako txostenean argi geratzen da aztertutako aldian substantzia kutsatzaile nagusien isuriak nabarmen murriztu direla. Isuriak oro har murriztu badira ere, joera horren barruan nabarmentzekoa da sufre-oxidoena (SOx), industria-jardueretan eta garraioetan erregai fosilak erabiltzeari lotutakoa, azken 10 urteotan % 62ko jaitsiera izan baitu; nabarmendu beharrekoak dira, orobat, nitrogeno-oxidoak (NOx) izandako % 34ko beherakada (substantzia azidotzaileak) eta CO2ren % 27ko jaitsiera (klima-aldaketaren efektuaren eragilea).\nEuskadiko aire-kalitatearen bilakaerari dagokionez, SO2 eta CO kutsatzaileen beherakada egiaztatu da berriro, Europa osoan ikusitako joera izanik. Halaber, partikulak pixkanaka murrizten ari direla ere egiaztatu da, bai PM10 partikulak bai PM2.5 partikulak. NO2 mailak ere murriztu dira oro har, hiri-kontzentrazio handiko guneetan izan ezik, beren horretan mantendu baitira horrelakoetan.\n«Oso onak», «onak» eta «hobegarriak» kalifikazioa duten egunen kopurua neurtzen duen jasangarritasun-adierazlea (egunero argitaratzen den eguneko aire-kalitatearen indizea) % 90-100 artean dago aztertutako eremu gehienetan.\nOzono troposferikoari dagokionez, azken urteotako mailei eutsi zaie, baina portaera ezberdina dago landako zein hirialdeko estazioetan. Biztanleen esposizio-indizea mantendu da.\nHerritarrei autonomia-erkidegoko atmosferaren kalitate-egoeraren bilakaeraren berri emateko sortutako tresna da Euskadiko Ingurumen Profila 2016/Airea; hartarako, adierazle adierazgarriak erabiltzen dira; besteak beste: Airearen Kalitatearen Indizea (AKI), kutsatzaile-kontzentrazioak indarreko araudiak ezarritako gehieneko mailekin erkatzen dituena; Jasangarritasun Indizea, Ingurumen Esparru Programatik eratorria, airearen kalitatea «oso onak», «onak» eta «hobegarriak» kalifikazioa duten egunen kopuruaren arabera zehazten duena; ozonoagatiko kutsaduraren eraginpeko hiri-inguruko biztanleen indizea (SOMO 35), edo atmosferako partikula finen eraginpeko hiri-inguruko biztanleen indizea.\nEusko Jaurlaritzako Ingurumen, Lurralde Plangintza eta Etxebizitza Sailak atmosferako egoera zaintzen du Airearen Kalitatea Kontrolatzeko sarearen bitartez. Sareak, gaur egun 53 estazio finko ditu lurralde osoan banatuta, eta horietatik 14k industria-jarduera zaintzen dute. Gainera, 4 estazio mugikor, analizagailuak dituen atoi mugikor bat eta 2 laborategi mugikor ere badaude.\nEkipo horien analizagailu eta sentsoreek modu jarraituan, eguneko 24 orduetan eta urteko 365 egunetan neurtzen dituzte aire-kalitatearen arloko araudiak ezarritako kutsatzaileen kontzentrazioak. Kokapen-irizpideen arabera egiten dira neurketak, hirigunea, hiri ingurukoa eta landagunea bereizita, eta emisio-iturria kontuan harturik: zirkulazioa, industriakoa eta hondokoa (ez da iturri bakar bat ere gailentzen).\nHonako substantzia hauek aztertzen dituzte: sufre dioxidoa (SO2), nitrogeno oxidoak (NO2 y NOx), karbono monoxidoa (CO), ozono troposferikoa (O3), bentzenoa (C6H6) eta partikula esekiak. Kutsatzaile horiez gain, analizagailuek eta sentsoreek beste substantzia kutsatzaile batzuk ere neurtzen dituzte, baita hainbat parametro meteorologiko ere, hala nola haizearen abiadura eta norabidea, tenperatura, hezetasun erlatiboa, presioa, erradiazioa edo euriengatiko ur-prezipitazioa.\nEuskadiko Ingurumen Profila 2016 txostenean airearen kalitateari dagokionez jasotako emaitza onak gorabehera, oraindik badaude arlo horretan gainditu beharreko alderdiak eta erdietsi beharreko hobekuntzak.\nGarraioak eragindako kutsadura da garrantzitsuenetako bat. Airearen kalitatea lurraldea antolatzeko, hirigintza planifikatzeko eta zirkulazioa kudeatzeko politiketan txertatu behar da, helburu komun baten barruan egin ere.\nHalaber, kutsadura atmosferikoari buruzko administrazioaren informazioa herritarrentzat gero eta eskuragarriagoa eta ulergarriagoa izateko hobekuntzak ere gehitu behar dira aurrerantzean.\nAirearen kalitatea kontrolatu eta iragartzeko orduan aurrerapen eta eraginkortasun handiagoz jarduteko metodo berriak ezartzeko lanean ari gara ere. Laborategi mugikorretan eta ohikoak ez diren kutsatzaileak neurtzeko ekipoetan inbertsio berriak egiteak beste aukera batzuk zabaltzen ditu bide horretan.\nintervencion_arriola_perfil... behera kargatu (6 MB)\narriola_eboluzio_positiboa_... behera kargatu (500 KB)\narriola_eboluzio_positiboa_... 10 MB


Berbera ala berdina? | Kontsulta zerbitzua\nBerbera ala berdina?\nEuskaldunok maiz nahasten ditugu bi hitz hauek. Zergatik? Gaztelaniaren eragina sumatzen da, dudarik gabe. Nik kotxe bat daukat, iaz erosi nuen eta aurten berberarekin jarraitzen dut.\nGaztelaniaz esango nuke “Sigo con el mismo coche”. Lagun batek gustukoa zuen nire kotxea eta nirea bezalako beste bat erostea erabaki du. Orain biok ditugu kotxe berdinak, baina ez berberak. Gazteleraz esan dezakegu bai “tenemos coches iguales”, bai “tenemos el mismo coche”, “igual” eta “mismo” hitzak askotan sinonimoak bezala erabiltzen direlako.\nBaina euskaraz ongi erabiltzeko biak bereizi behar dira. “Berbera” erabiltzen garenean gauza batetaz ari gara hitz egiten, kotxe bakar batetaz, esate baterako. Berriz, “berdina” hitza erabiltzeko gutxienez bi gauza egon behar dira, adibidez, bi kotxe, zurea eta nirea; biak dira berdinak: marka, kolore eta potentzia berdinekoak. Baina ez dira berberak.\nHau da behintzat nik pentsatzen dudana. Hurren arte.\nOso azalpen burutsuak eman dituzu “berdina” eta “berbera” hitzen inguruan. Hala ere, zehaztapenen bat egin nahi nizuke:\n1) Normalean “bera” erabiltzen da, ez “berbera”. Azken hau beste haren forma indartua da. Adibidez: “Atzo kalean gizon bat ikusi nuen: Ibarretxe berbera ematen zuen!”.\n2) Zure mezuaren bukaera aldean honako esaldi hau dator: <“Berbera” erabiltzen garenean gauza batetaz ari gara hitz egiten, kotxe bakar batetaz, esate baterako>.\nHobe duzu “batez” erabiltzea “batetaz” baino. “Batetan”, “batetatik”, “batetako” eta abar ez dira existitzen gaurko euskaran, txartzat jotzen dira.\n3) Bestalde, “erabiltzen dugunean” idatzi behar zenuen, ez “erabiltzen garenean”. Beraz, aurreko esaldi hori honela geldituko litzateke: <“Bera” erabiltzen dugunean, gauza batez ari gara hitz egiten; kotxe bakar batez, esate baterako>.\nOhartxo hauek baliagarriak izatea espero dut.\nKategoria Hizkuntza, etiketak bera, berdina, 2013/06/03 egilea EIBZ.\n← “Ezin zaitezkete saskibaloian jolas” ala “Ezin zaitezkete saskibaloian jolastu”? Alfabetoa →


Kukuri kultur taldea - Bidania-goiatz\nKukuri kultur taldea/\nKukuri Kultur Elkartea, Bidania-Goiatzen euskal kultura sustatzeko asmotan eratutako lagun talde bat da. Egitasmo eta jarduera puntual solte batzukin hasi arren, herritarren parte hartzearekin eta berauen ilusioarekin etengabe hazi nahi duena, programa, egitarau eta ekintzez osatutako urteroko programa iraunkor eta irmo batera iristeko helburuarekin.\nEgitasmoaren oinarri eta motor giza baliabideak ditugunez, langintza honetan herritar guztiak bidelagun izan nahi ditugu, azken finean, lagun-sare handi baten bidez egitasmo kalitatez hobea eta kopuruz osatuagoa lortu nahi delako.\nHerriko beste taldeekin partaidetza lanak egiteko irekitasuna ere garrantzitsua da Kultur Elkartearentzat, herritarren beharrei behar bezala erantzuteko.\nGure arbasoen tradizioei eutsi nahi diegu, zenbait kasutan berauek eraldatu eta berritu beharko badira ere, horretarako kontzientzia piztu nahi da eta Elkartea bere lehen pausoetan dabilenez prest gaude, besoak zabalik, gurekin bat egin nahi duten guztioi ongi etorria emateko. Aurrerantzean ere kultura eta hizkuntza uztarri berean loturik izango ditugulako.\nPosta elektronikoa: kukurikulturelkartea@gmail.com


Ainhoa Cantalapiedra: "Musikan jarraitzeko ausartu nintzen bakarrik lan egitera" - Debagoiena - Goiena.eus\nAinhoa Cantalapiedra: "Musikan jarraitzeko ausartu nintzen bakarrik lan egitera"\nTxomin Madina 2014-11-06 00:00\n'Operación triunfo'-ren bigarren edizioa irabazi zuen galdakoztarrak 'Eres tú' abestia kaleratu berri du, bere laugarren diskoa izango den 'ADN'-ren aurrerapena.\n1. Nori zuzenduta dago Eres tú abestia?\nEz da inor konkretua; laguntzen didan jende guztia da, musikaren mundu zailean aurrera egiteko indarra ematen didatenak. Sortzeko askatasunari ere badago eskainita, musikarekiko maitasunari. Abesti freskoa da, happy-a.\n2. Diskoak ADN du izena; besteak baino pertsonalagoa delako?\nErakutsi nahi dut nota bakoitzean nire gorputzeko gene bakoitza jartzen dudala. Diskoaren azalak jendea aho zabalik utziko du, arropa gutxi eta letra asko dago-eta.\n3. Crowdfunding-ik gabe posible izango litzateke disko hau?\nSeguruenik ez. Nire lagun eta zaleek emandako 5.000 eurotzarrak bultzada ederra izan dira. Nire irabaziak kontzertuetatik datoz, eta, enpresa txikia naizenez, laguntza txiki bat baino gehiago dira.\n4. Disko honetan, ardura guztia zeure gain hartu duzu.\nAurrekoarekin ere bai: nire managerrarekin eta diskoetxearekin hautsi, eta musikan jarraitzeko ausartu nintzen bakarrik lan egitera. Akatsetatik ikasi dut, eta niretzat askoz hobea dabil izaten.\n5. Zer gogoratzen duzu ondoen Operación triunfo-ren bigarren edizioa irabazi zenuen gauetik?\nIrabaztea, nik bakarrik ez, nire zaleek ere bai! Barruan emandako hilabeteak gogorrak izan arren, alde onarekin geratzen naiz.\n6. Azkenaldian, nahiko kritiko izan zara saioarekin.\nKontu honetaz serio hitz egin gura dut. Gaindituta dudan arren, galdetu zidatenean nik nire egia kontatu nuen. Saioari eskerrak ematen dizkiot, baita irabazten lagundu zidaten jarraitzaileei ere; baina nire egia hor dago.\n7. Orduz geroztik, poztasunak edo tristurak, zer izan dira gehiago?\nPoztasunak, noski! Horrekin geratzen naiz ni: lorbide bat izan zen, hamabi urteren ostean musikatik bizi izatea ahalbidetu didana. Zoragarria da hori.\n8. Goian mantenduko zintuzten zenbat gauzari esan diezu ezetz?\nLarregiri! Biluzik agertzeari, jendearekin oheratzeari, interesatzen ez zaizkidan telebista saioetan agertzeari... nire etika eta moralarekin bat ez zetozen gauzei. Baina ez naiz inondik inora damutzen.\n9. Kolaborazioetan entzun zaitugu euskaraz abesten. Entzungo dugu inoiz zure diskoetan euskarazko abestirik?\nEsan egingo dut: Kepa Junkera eta biok elkarrekin zerbait egitekotan genbiltzan, eta uste dut aurten egin ahal izango dugula.\n10. Gaztaroan pizzeria baten egin zenuen lan. Zein da zure gustukoena?\nMomentu honetan bat ere ez, dietan nago-eta! Baina bat aukeratzekotan, amarena esango dut: etxekoa eta naturala.\nMakila magikoa baneuka: "Politikan, lapurrei dirua itzularaziko nieke; musikan, betikoez gain, besteendako ere lekua egingo nuke"


Hitzarmena negoziatzeko eta enpresaren inposaketaren aurkako greba Iruñeko Miserikordia Etxean — ELA Sindikatua\nHitzarmena negoziatzeko eta enpresaren inposaketaren aurkako greba Iruñeko Miserikordia Etxean\nHitzarmena negoziatzeko eta enpresaren inposaketaren aurkako greba Iruñeko Miserikordia Etxean Enpresa-batzordeak aho batez arbuiatu ditu enpresaren proposamenaren moduak eta mamia, langileen eskubideak murriztu nahi baititu urtebeteko pandemiaren ondoren langileen konpromisoa eta jarrera aski frogatuta geratu eta gero. https://www.ela.eus/eu/nafarroa/albisteak/hitzarmena-negoziatzeko-eta-enpresaren-inposaketaren-aurkako-greba-iruneko-miserikordia-etxean https://www.ela.eus/eu/nafarroa/albisteak/hitzarmena-negoziatzeko-eta-enpresaren-inposaketaren-aurkako-greba-iruneko-miserikordia-etxean/@@download/image/misericordia3.jpg\nEnpresa-batzordeak aho batez arbuiatu ditu enpresaren proposamenaren moduak eta mamia, langileen eskubideak murriztu nahi baititu urtebeteko pandemiaren ondoren langileen konpromisoa eta jarrera aski frogatuta geratu eta gero.\nIruñeko Miserikordia Etxeko Enpresa Batzordearen prentsa oharra\nIruñeko Miserikordia Etxeko enpresa batzordea, ELA, LAB, CCOO, UGT eta USO Sindikatuek osatua, hedabideen aurrean agertu da egoitzaren zuzendaritzak hitzarmen berriaren negoziazioan izan duen jarrera salatzeko.\nEgoitzako hitzarmena 2020ko abenduan iraungi zen. Une horretatik aurrera, enpresa-batzordeak, oro har, plataforma bateratu bat egiteko lan egin du, langileen eskaera nagusiak jasotzen dituena. Sindikatu guztiok ahalegin handia egin dugu negoziazio kolektiborako plataforma hori bateratzeko.\n2020ko martxotik mundu mailako pandemia batean murgilduta gaude, egoitza hau, sektoreko gainerakoak bezala, bereziki kaltetua izan da, eta, zoritxarrez, kutsatu ugari izan ditugu, bai erabiltzaileak bai langileak, eta erabiltzaileen artean ere heriotzak izan ditugu.\nZoritxarrez, Miserikordia Etxeko langileek, batez ere zuzeneko arretako langileek, pandemia euren azalean jasan dute, eta arriskuan jarri dute beren osasuna eta familiarena. Arrisku fisikoak, psikikoak eta ekonomikoak daude, eta horiek guztiek neurri txikiagoan irauten dute gaur egun ere. Lan hau oso gogorra izan da, eta gaur egun ere bada, bai arlo fisikoan eta baita emozionalean ere. Zentro honetako langileen profesionaltasunari esker eutsi zaio erabiltzaileen arretari. Argi eta garbi frogatuta geratu da langileen konpromisoa eta jarrera.\nAurreko guztia kontatu eta Iruñeko Miserikordia Etxeko langile guztiek egindako lan eta konpromiso handia azaldu ondoren, hitzarmen kolektiboa negoziatzen hasi ginen joan den martxoan. Bi negoziazio-bilera egin genituen enpresarekin, eta mobilizazioak hasi beharrean gaude, haien jarreragatik eta haien proposamena inposatu nahi zutelako. Zuzendaritzak bi bide ezartzen dizkigu: bata, negoziatzeko aukerarik gabe, hitzarmena bi urtez izoztea, hobetzeko bermerik gabe, eta, bigarrena, oinarrizko eskubideak ezabatzea, hala nola antzinatasuna eta egutegiaren banaketa, biak ala biak Iruñeko miserikordia etxean duela urte asko lortutakoak.\nHori dela eta, langile guztientzako greba-eguna deitu behar dugu, datorren apirilaren 21ean, lan-txanda guztietan, zuzendaritzaren jarrera oldarkorra dela eta.\nEnpresa-batzordeak aho batez errefusatu ditu zuzendaritzaren proposamenaren formak eta mamia. Gure asmoa negoziatzen jarraitzea da, harik eta langile guztien lan-baldintzak onartu eta hobetuko dituen hitzarmen bat lortu arte. Oso urte gogorra izan da, eta plantillaren profesionaltasuna frogatu da. Enpresak ahalegin hori aitortu behar du, bidezko eta beharrezko hitzarmen bat sinatuz.


UNIBERTSITATEA ERAKUSTEKO EGUNAK | elinberri\nUNIBERTSITATEA ERAKUSTEKO EGUNAK\nEzkerretik eskuinera, Inmaculada Farran Irakaskuntzako errektoreordea eta Cristina Bayona Ikasleen Gaietarako, Enpleguko eta Ekintzailetzako errektoreordea, NUPen egindako orientatzaileentzako hitzaldi informatiboan\n2022. otsailak 16 Nafarroako Unibertsitate Publikoa\nNUPek Unibertsitatea Erakusteko Egunak antolatu ditu: Tuteran, otsailaren 19an, eta, Iruñean, otsailaren 26an eta martxoaren 5ean izanen dira\nFormatu presentzialera itzuliko dira iaz osasun egoera zela-eta “online” formatuaren aldeko hautua egin ondoren\nNafarroako Unibertsitate Publikoak (NUP) Unibertsitatea Erakusteko Egunak antolatu ditu aurten: otsailaren 19an Tuterako Campusean eta otsailaren 26an eta martxoaren 5ean Iruñeko Campusean (Arrosadia eta Osasun Zientzien Fakultatea), eta formatu presentzialera itzuliko dira iaz osasun egoera zela-eta “online” formatuaren aldeko hautua egin ondoren. Parte hartzeko, nahitaezkoa da norberak aldez aurretik izena ematea horretarako gaitutako formularioaren bidez. Jardunaldien eduki osoa Unibertsitatearen webgunean dago kontsultatzeko. Ekonomiaren eta enpresaren arloko hitzaldiaren aforoa eta Osasun Zientzien Fakultateko 10:00etako saioarena beteta daude. Nolanahi ere, hitzaldi guztiak grabatuko dira, eta ikusgai egonen dira jende guztiarentzat.\nSaio horietan, orientazio hitzaldi espezifikoak emanen dira Nafarroako Unibertsitate Publikoko goi mailako bi eskola teknikoek eta lau fakultateek 2022-2023 ikasturterako eskainiko dituzten 25 gradu, zazpi gradu bikoitz eta nazioarteko zazpi programei buruz. Heldu den ikasturtean Unibertsitatean hasi nahi duten Batxilergoko eta Lanbide Heziketako ikasleentzat dira batez ere jardunaldiak, bai eta haiekin datozenentzat ere (guraso eta abar).\nNUPek eskaintzen dituen graduei eta zerbitzuei buruzko informazioa aurreko lan saio batean zehaztu zen. Saio horretan, Cristina Bayona Sáez Ikasleen Gaietarako, Enpleguko eta Ekintzailetzako errektoreordea eta Inmaculada Farran Blanch Irakaskuntzako errektoreordea Nafarroako ikastetxeetako orientatzaileekin elkartu ziren. Urtero antolatzen da lan saio hori, Nafarroako ikastetxeek Unibertsitatearen eskaintza akademikoaren eta nobedadeen berri izan dezaten.\nJakintza arloka antolatutako hitzaldiak eta bisitak\nUnibertsitatea Erakusteko Egunak jakintza arlo hauen arabera antolatuta daude: osasuna, zientzia juridikoak, industria, ekonomia eta enpresa, informatika eta telekomunikazioa, zientziak, giza eta gizarte zientziak, hezkuntza eta, azkenik, nekazaritzako elikadura. Topaketa horietan, graduei buruzko informazio hitzaldiak emanen dira, eta ondoren bisitak eginen dira Unibertsitateko instalazioetara, bereziki laborategi eta lantegietara, ingeniaritzen, osasunaren eta zientzien arloko graduen kasuan.\nHalaber, interesa daukatenek aukera ere izanen dute Iruñeko Arrosadiko campuseko kirol-instalazioak eta Urkiak Unibertsitate Egoitza ikusteko. Horretaz gainera, Unibertsitate Arretarako Bulegoak zalantzak argituko ditu 10:00etatik 14:00etara, Arrosadiko campuseko liburutegiko beheko solairuan, gai hauei buruz: Unibertsitaterako sarbidea, NUPen eskaintza akademikoa, ikasleentzako baliabideak eta zerbitzuak, beka deialdiak eta tramite administratiboak, adibidez aurreinskripzioa eta matrikula. Osasun Zientzien Fakultateari dagokionez, arreta 02. ikasgelan emanen da, eraikinaren beheko solairuan.


Asiak SRAS izurritea geldiaraztea lortu du, dagoeneko ez baita mehatxua | Consumer\nAsiak SRAS izurritea geldiaraztea lortu du, dagoeneko ez baita mehatxua\nOMEk eta komunitate zientifikoak ez dute baztertzen, ordea, gaixotasuna eragin duen koronabirusa berriz agertzea.\nTxinako, Hong Kongeko eta Taiwango kaleak berriz ere maskararik gabeko jendeaz betetzen dira, jatetxeak eta zinemak gainezka daude berriro, eta ikasleak eskoletara eta unibertsitateetara itzultzen dira. Asiak, oraingoz, pneumonia atipikoaren edo arnas sindrome akutu larriaren (SRAS) epidemia geldiaraztea lortu du. Taiwan zen Osasunaren Mundu Erakundearen (OME) eraginpeko eremuen zerrendan geratzen zen herrialde bakarra, baina larunbatean erretiratu egin zuten, hogei eguneko muga gainditu eta kasu berririk diagnostikatu gabe.\nOMEren azken balantzearen arabera, SRAS eragiten duen koronabirusak 8.445 pertsona infektatu ditu mundu osoan, eta horietatik 812 hil egin dira. OMEk mundu osoan ohartarazi zuen koronabirusak badirela otsailaren 12an, Txinako Cantón probintzian lehenengo kasua detektatu eta hiru hilabetera, eta eskualdean azkar hedatu zela egiaztatu ondoren.\nEkainaren 23an, NBEko agentziak esan zuen Pekin pneumonia atipikorik gabe zegoela, eta, ondoren, apirilaren 23tik Txinako hiriburura joatea gomendatzen ez zuen neurria hartu zuen. Azken hilabeteetan Sindromea adierazten zuen mehatxuaren aldi baterako amaiera gisa interpretatu zen iragarki hori. Eta joan den asteko asteazkenean Torontoren txanda izan zen. Hogei eguneko epe kritikoa kasurik gabe gainditu ondoren, ukitutako eremuen zerrendatik kendu zuten. Gauzak horrela, OMEk uste du mundua ofizialki SRAS sistematik libre dagoela.\nHala ere, kasuak alde batera utzita, zientzialariek uste dute zaintza mantendu egin behar dela, eta ez dute baztertzen koronabirusak -36,9 gradu zentigraduko giro-tenperaturan hiltzen da- udazkenean intentsitatea berreskuratzea, termometroetan izandako jaitsiera erregistratzean. Hori gertatuko balitz, OMEk uste du birusaren ondorioak ez direla hain "dramatikoak, herrialdeek, alertako osasun-gailuek lagunduta, epidemia baten aurrean nola jokatu ikasi dutelako". Berragerraldi bat egiteko aukerari buruz AEBetako Osasun Idazkariak hitz egin zuen OMEren Urteko Batzarrean, duela gutxi Genevan egin baitzen. Tommy Thompson-ek dioenez, ez da baztertu behar “kontinente guztietan edo ia guztietan heriotzak egoteko” aukera, nahiz eta “orain zabalkundea egonkortuta dagoela dirudien”.\nKasu gehien erregistratu zituzten herrialdeen erronka, Kanadan gertatu zen bezala, berragertze bat saihesteko kontrol-neurriak muturreraino eramatea da. Asiatik kanpo jende gehien kutsatu zuen Estatuak, maiatzaren 25ean, hilabete bat baino gehiago igaro ondoren kasu berririk ez zela erregistratu eta ospitaleratutako pazienteak zortzi baino ez zirela. Toronton, maskara erabiltzeari utzi zioten osasun-langile batzuen arduragabekeriak eragin du birusaren gorakada.\nSRASen aurkako borroka bereziki gogorra izan da. Diagnostikatutako kasuak eguneko ehunka kasutan jakinarazten zirenean, Txina, Taiwan, Hong Kong eta Kanadako osasun-agintariek hiritarrak koarentenatan jarri zituzten. Pekin eta Nanjing-en (Jiangsu hegoaldeko hiriburua), 26.000 pertsona baino gehiago isolatu ziren. Beste herrialde horietan ere gauza bera gertatu zen: milaka herritar behartuta egon ziren etxean giltzapetuta egotera edo pneumonia duten gaixoentzako egokitutako barrutietara eramatera, isun-mehatxupean edo baita kartzelan ere.\nHala ere, neurririk zorrotzenak Txinako Herri Errepublikak iragarri zituen. “Gaixotasun kutsakorren agente patogenoak nahita zabaltzen dituzten pertsonak, segurtasun publikoa arriskuan jartzen dutenak edo kalte pertsonalak, heriotzak edo jabetza publiko edo pribatu garestiak eragiten dituztenak, hamar urteko kartzela edo betiko katea edo heriotza zigorra jasoko dute”, adierazi zuen Txinako botere judizialak maiatzean, gaixotasun infekziosoei buruz indarrean dagoen legea berrikusi ondoren.\nBaina pneumonia atipikoak ez ditu milaka herritarren osasunean bakarrik izan ondorioak. Baja politiko garrantzitsuak ere eragin ditu. Zhang Wenknag Txinako Osasun ministroa izan zen lehena, eta apirilaren amaieran uko egin zion bere karguari, SRAS bere herrialdean hedatzeari buruzko datu errealak ezkutatu izana leporatu baitzioten. Handik bi astera, Twu Shiing-jer Taiwango homologoari egokitu zitzaion, eta aulkia utzi behar izan zuen kritika gogorrak jaso ondoren: “ez zelako gai izan uharteko epidemia kontrolatzeko eta maiatzean zehar infektatu ziren herritarren kopuruagatik”.\nHalaber, pneumonia atipikoaren ondorio ekonomikoek ez zuten mugarik izan, eta aste gutxiren buruan arrisku larrian jarri zuten turismo-sektore indartsu baten etorkizuna. Munduko herrialdeetako gobernuek eta OMEko arduradunek beraiek egindako gomendioek, eskualderik kaltetuenetara ez joateak, Asiako hego-ekialdeko herrialdeetara hegaldiak bertan behera uztea eragin zuten denboraldi batez.\nApirilean iragarritako Munduko Bankuaren azken aurreikuspenetan, pneumoniak Asiaren hazkundea% 5 jaitsiko zuela adierazi zen. Eremu kaltetuenak Txina eta Hong Kong izango dira. Haien ekonomiak %7,2 eta %2 haziko dira, hurrenez hurren; iaz, berriz, %8 eta %2,3 hazi ziren.\nSektoreka, zerbitzuena izango da kaltetuena epe laburrean —bereziki turismoa eta saltoki txikia—. Turismoak inguruko Barne Produktu Gordinaren (BPG) %3 inguru hartzen du, eta %10 baino gehiago jaitsi da otsailetik. Garraio-sektorean, hegazkin-konpainiek milioi asko galdu zituzten hegaldiak bertan behera uzteagatik.\nmehatxu neumonía-eu SRAS


70-77 egunak: 8 egun, 800 km – Biziz\n70. eguna: Mbeya – Igawa (115km, +594m)\nJarraitzeko garaia heldu da. Astebete Mbeyan pasa ondoren, energiaz beteta eta motibazio handiarekin ekin diogu aurtengo azken etapa multzoari. Helburua: 816 km-tara aurkitzen den Dar Es Salaam hirira iristea.\nNekea pilatzen ari zela nabaritu dugunean erabaki dugu gelditzea, Igawa izeneko herri batean. Ospakizun eguna zuten Igawan. Herriko plazan bilduta ikusi ditugu herritar guztiak jolasean eta dantzan. Pailazoak ere antzerki lanetan ibili dira txikienen (eta gure) gozamenerako. Giro sanoa eta alaia.\nHala ere, kuriosoa izan da herriko umeek ikuskizunari bizkarra nola eman dioten ikustea guri begira jartzeko. Bi pertsona txuriren presentziak pailazo batzuen dantzak baino interes handiagoa piztu die nonbait!\n71. eguna: Igawa – Iramba (73km, +802m)\nInoiz baino haize gehiago gaurkoan, eta nola ez, kontra. Esfortzu handi baten truke kilometro gutxi, zerbait pentsatu beharra, alegia. Noizean behin kamioien batek edo bestek gure abiadura antzekoan aurreratzen digula ikustean, hauei jarraitzea bururatu zaigu, haizearen babesa eskaintzen baitute hauek. Uste baina azkarrago doaz kamioi hauek eta emaitza hauxe izan da: sekulako berotuak eta trukean askorik aurreratzeko aukerarik ez. Jolas honek eguna entretenigarri egiteko balio izan du behintzat!\n72. eguna: Iramba – Ifunda (101km, +1071m)\nMotoarekin izandako istripu batek gurpildun ahulki batean utzi zuen Ifunda ikastetxeko irakasle den Mtuli duela 7 urte. Gure kanpina jartzeko txoko baten eske gerturatu garenean hauxe izan da bere erantzuna: “Berriz ere ni zutik jartzea lortzen baduzue soilik izango duzue lo egiteko aukera”. Zer esan ez genekiela eta erabat nahastuta ikusi gaituenean barrez lehertzen hasi da. “Noski lo egiteko txokoa izango duzuela, ongi etorri!”.\nIstripuaz geroztik oiloak zaintzea bihurtu da bere denbora pasa gogokoena. Esan digunez ez du gehiagorik behar zoriontsu izateko. Eskuineko argazkia bere etxeko komunean dutxa hartzen ari ginela hartutakoa da. Ikus daitekeen bezala, ez da etxean ohituta gauden dutxa horietako bat, baina eguneko izerdia kentzeko eta freskatzeko nahikoa izaten dugu balde bat ur hotz. Askotan etxeko dutxa baino hobe sartzen zaigu gainera!\n73. eguna: Ifunda – Mbuyuni (146km, +531m)\nIkuspegi eta ibilbide aldetik etaparik politena. Distantzia aldetik inoizko etaparik luzeena. Orain arte goi-lurretan izan gara, itsas mailarekiko 1500 metro inguruan. Gaur, itsas mailarekiko 500 metrora egotera pasa gara jaitsiera luze baten ostean (inoizko altuerarik baxuena). Etapa gogoangarria benetan.\nIngurune berri honetan hezetasun gehiago dagoela segituan nabaritu dugu pedalkada gutxi batzuen ostean izerditan blai jarri garenean (goi-lurretan ez dugu ia izerdirik bota). Orain arte ur litro mordoa edaten genuen etapa bakoitzean, 5 litro inguru. Izerditzen hasiko bagara ur gehiago beharko dugula badakigu; hainbeste ur gure tripetan nola sartuko den ez dakigu ordea!\n74. eguna: Mbuyun – Doma (125km, +579m)\nGaur 50 km luze den Mkumi parke naturala gurutzatu dugu. Bururatzen zaizkizuen animalia guztiak aurkitzen dira hemen, libre. Arriskutsuak barne. Gurutzatzeko segurtasuna eman diguten puntuak hauek dira:\nBizikletaz parkea gurutzatu duten zikloturista batzuen berri badugu.\nTrafiko dezente dago errepidean, animaliak uxatzeko balioko du.\nEntzuna dugu iluntzean soilik ateratzen direla lehoiak eta eguerdian gurutzatu dugu parkea.\nPoliziak bizikletaz parkean sartzen ikusi gaitu eta ez digu ezer esan. Segurua denaren seinale, edo hori uste genuen behintzat…\nHala ere, aurrera gindoazela konfiantza murriztu diguten bi punturekin aurkitu gara:\nJirafak, zebrak, lehoiak eta gazelak harrapatzeagatik isunak daudela ohartarazten zuen kartel bat ikusi dugu hasieran. Lehoia izan ezik gainontzeko guztiak ikusi ditugu errepide bazterrean, asko gainera. Lehoiak hortik ibiliko al dira?\nParkearen erdian obretan zegoen langile multzo bat ikusi dugu segurtasun gizon bat begirale lanetan zegoela. Gizon honek eskopeta bat zuen eskuan. Segurua bada egunean zehar errepide inguruan egotea, eskopeta zertarako?\nAdrenalinarekin batera pedalei azkarrago eragiten hasi gara. Normalean 20 km/h inguruko abiaduran joaten gara, baina, 50 km hauek 30 km/h inguruan egin ditugu. Ia bi orduko tarte honetan hitzik ez eta zentzumen guztiak erne izan ditugu, badaezpada.\nArgazkiak ateratzeko tarterik hartu ez dugunez Internetera jo dugu argazki batzuren bila. Eskerrak bilaketa hau aurretik ez dugun egin… Beheran azaltzen den argazkia ikusi izan bagenu, ez dut uste parkea bizikletaz gurutzatuko genuenik!\n75. eguna: Doma – Mikese (93km, +351m)\nEtapa bakoitzaren ondoren, aukera izan ezkero, herriko merkatua bisitatzen dugu. Momentu zoragarria izaten da postuen arteko kale estuetan ibiltzea. Eskaintza handia da normalean, denetik aurki daiteke. Barazkiak, fruta, lekaleak, arraina (egiten duen beroak eraginda botatzen duen usaina ez da oso atsegina izaten), haragia, arropa, margolanak… Hala ere, erosketaren zerrenda gutxi aldatzen dugu guk. Platanoak, mangoak, piña eta aguakateak. Merkea eta fresko-freskoa. Berotan egindako etapa bat errekuperatzeko paregabeak.\n76. eguna: Mikese – Mlandizi (100km, +283m)\nZikloturista bikote herbeheretar batekin egin dugu topo gaurkoan. Zambian ere gizon frantziar batekin egin genuen topo duela hilabete inguru. Denbora luzez aritu gara elkarrizketan bizitako abentura eta aholkuak partekatzen. Ilusio berezia egiten du gutar batekin topo egitea, gure erokeria ulertzen eta partekatzen duen jendearekin topo egitea alegia.\n77. eguna: Mlandizi – Dar es Salaam (63km, +357m)\nTanzaniako hiriburua ez den arren estatuko ekonomian garrantzi handiena duen hiria da Dar es Salaam. Espero genuen moduan trafiko ugari izan dugu bertan sartzeko. Beti izaten da deserosoa kamioi eta kotxe artean bizikletan aritzea, baina bidaiaren parte da hau ere.\n8 egunetan 816 km. Deskantsua hartzeko garaia heldu da. Merezitako deskantsua Zanzibar uhartean. Hala ere, aurretik Dar es Salaam bisitatzeko tartea hartuko dugu pare bat egunez. Ea interesgarria den zerbait aurkitzen dugun!


| 2019-12-16 09:40:00\nNavarra Sumak egindako salaketen aurrean, EH Bilduk adierazi nahi du txarteldun edukiontziak eskuratzeko proiektua Iruñerriko Mankomunitatean duela bi urte baino gehiagokoa dela. Zehazki, gai honekin lotutako 30 ekitaldi baino gehiago egin dira, hau da, akordioak, txostenak, informazio-bilerak …\nLizitazio hori joan den irailaren 3ko kontseiluak onartu zuen, horretarako txosten juridiko batean, beste tekniko batean eta datuen tratamenduarekin sortutako egoera aztertzen zuen beste txosten batean oinarrituta. Aurretik, uztailaren 2an, proba pilotuaren eremuetan lortutako emaitzak ikusita, sistema hedatzea onartua izan zen.\nSarrailak erosteko lehiaketarako lizitazio bat onartu zen, 2 milioi eurotik beherako balioan, lehen fase baterako. Hurrengo faseak beste lizitazio berri bat ezarriko luke, sistema osoa bete-betean garatzeko. Beraz, ez gara 7,4 milioi euroko kontratu bati buruz ari. IMko abokatuaren ustez, txosten teknikoan ez dago behar bezala arrazoituta egutegi-epeen gaia; beraz, dena kontratu bakarra izan beharko litzatekeela ezartzen du.\nHitzez hitz dio "gai honi dagokionez, ezin da a priori adierazi zatikapena iruzurrezkoa izan den ala ez. Azter daitekeen gauza bakarra da justifikazioa arrazoituta dagoen". Agerikoa da juridikoki desberdinak diren interpretazioen aurrean gaudela..\nBere garaian esan genuen ordenantzaren aldaketa eta lizitazio hau aldi berean eraman beharko genituzkeela. Ez zen aurreikusten kontratua onartzea eta esleitzea, orduan baita lizitatzaileei eskubideak sortzen zaizkienean, ordenantza aldatu aurretik. Ostegun honetan bertan, hilak 19, IMk batzarrean helduko dio aferari.\nGai hau premiazkoa da, txosten ugaritan justifikatua, eta hondakinen plan integralean sartutako beste gai batzuekin batera behar du, lehenbailehen ekin diezaiogun.\nBeraz, erakundearentzat inolako kalte ekonomikorik ez duen kontu bati buruz ari gara, azken bi urte hauetan askotan jakinarazi eta eztabaidatu den kontu bati buruz, eta hondakinen legeak markatzen dizkigun helburuak betetzen aurrera egiteko beharrezkoa dena.


Herri Hizkeren Atlasari buruzko mintegia Euskaltzaindian | El Diario Vasco\nCulturasHerri Hizkeren Atlasari buruzko mintegia Euskaltzaindian\nHerri Hizkeren Atlasari buruzko mintegia Euskaltzaindian\nMapa oso zehatzetan jasotzen dira aldagai guztiak. / EHHA\nEuskal Herriko 145 lekutan egindako 2.857 galderako inkesta bati esker, informazio kantitate handia lortu da euskararen ezaugarriei buruz\nMartes, 17 octubre 2017, 11:00\nHerri Hizkeren Atlasari buruzko mintegia egingo da bi egunetan Euskaltzaindiaren Bilboko egoitzan. Lehen saioa astearte honetan izango da, urriaren 17an, 10:00etatik 12:30era, eta bigarrena hilaren 24an, 18:00etatik 20:30era. Mintegiak bi helburu bete nahi ditu: alde batetik, Euskararen Herri Hizkeren Atlasa (EHHA) azaldu, eta, bestetik, Bizkaiko kasurako lehen hurbilketa egin.\nOndareari buruzko Europako Jardunaldien barruan antolatu dira bi ekitaldiak, euskaraz eta Euskaltzaindiaren Bilboko egoitzan egingo direnak, Akademiaren iturriek jakinarazi dutenez.\nEHHA Euskaltzaindiaren proiektu enblematikoenetako bat da. Euskal Herriko 145 lekutan egindako 2.857 galderako inkesta bati esker, informazio kantitate handia lortu da bai euskararen ezaugarriei buruz bai XIX. eta XX. mendeetako euskal gizartearen bizimoduei buruz. Informazio horretan oinarrituta, euskal herrietako hizkuntza paisaiaren irudi aberatsa sortu du EHHAren lantaldeak.\nHijos de las estrellas "Historiako aste onena" Guggenheim Bilbao museoarentzat


Udalak administrari ofizial lanpostu betetzeko deialdia egin du - Sakana - Guaixe.eus\nUdalak administrari ofizial lanpostu betetzeko deialdia egin du\nGuaixe 2020-05-12 11:10\nUharte Arakilgo udaletxea, Euskararen Eguneko pankartarekin.\nAldi baterako lanpostua da eta interesa dutenek ostiraleko 14:00ak arte dute epea eskabideak, titulazioak eta dokumentazioak Uharte Arakilgo Udalari aurkezteko info@uhartearakil.com helbidean edo egoitza elektronikoaren bidez\nUharte Arakilgo Udalak, bere izenean eta Irañeta eta Arruazuko udalen ordezkari gisa, administrari ofizial bat kontratatzeko deialdia egin du. Kontratatutako pertsonak aldi baterako ezintasunagatiko ordezkapenak eginen du, lanaldi osoan eta C mailako lanpostuan. Ofizial administrari lana egin nahi duenak EGA hizkuntza-eskakizuna edo baliokidea izan beharko du. Uharte Arakil, Arruazu eta Irañetako udalek administrazio-zerbitzuen elkartea osatzen dute eta kontratatutako pertsona hori hiru toki erakundeendako lan eginen du Uharte Arakilgo udaletxean.\nEkonomia Arruazu Irañeta Uharte Arakil


About: dbpedia-eu:Urkiolako_natura_parkea Goto Sponge NotDistinct Permalink\nUrkiola Bizkaiko hegoaldeko eta Arabako iparraldeko natura parke bat da, Durangaldean eta Zuiako kuadrillan kokatua. 5.958,3 hektarea ditu, eta bere barnean hartzen ditu Bizkaiko Abadiño, Amorebieta-Etxano, Atxondo, Dima, Durango, Mañaria eta Izurtza udalerriak, eta Arabako Aramaio. Parkean dauden harriek —material sedimentarioek— 140-110 miloi urte dituzte. Paisaia karstikoa osatzen dute. Lehen giza-aztarnak Erdi-Paleolitikokoak dira, K. a. 90.000 - 32.000 urtekoak.\nUrkiola Bizkaiko hegoaldeko eta Arabako iparraldeko natura parke bat da, Durangaldean eta Zuiako kuadrillan kokatua. 5.958,3 hektarea ditu, eta bere barnean hartzen ditu Bizkaiko Abadiño, Amorebieta-Etxano, Atxondo, Dima, Durango, Mañaria eta Izurtza udalerriak, eta Arabako Aramaio. Parkean dauden harriek —material sedimentarioek— 140-110 miloi urte dituzte. Paisaia karstikoa osatzen dute. Lehen giza-aztarnak Erdi-Paleolitikokoak dira, K. a. 90.000 - 32.000 urtekoak. Urkiolak Durangaldeko gailurretan ditu mugak, Anboto eta Aramotz mendikateen gailurretan, hain zuzen. Mendigune horien gaineko harkaitzak ekialdetik mendebalderantz daude lerrokaturik, Kantauri-Mediterraneo isurialdeen ur-banaketa osatuz. Ingurune hori balio handikoa da, natura, kultura eta ikuspegien aldetik, eta Euskal Herriko ekosistemarik bereizgarrienetarikotzat har daiteke. Urkiola artzainlekua eta basogunea izan da betidanik; aldean ez dago aipatzeko herririk, San Antonio Santutegia eta aldameneko ostatu eta jatetxeak izan ezik.


Indarkeria bikarioa agerian jartzeko konpromisoa hartu dute erakundeek\nSenar ohiak urruntze aginduak urratzen dituelako, eskolta ipini diote Martari\nMilaka emakume atera dira kalera Euskal Herrian "indarkeria matxistarik gabeko bizitzak" aldarrikatzeko eta emakumeek jasaten dituzten indarkeria mota guztiak salatzeko.\nEmakumeenganako Indarkeriaren Aurkako Nazioarteko Egunean, Euskal Herriko Mugimendu Feministak Baionan, Iruñean, Bilbon, Donostian eta Gasteizen burutu ditu manifestazio nagusiak, baina mobilizazioak beste hainbat udalerri eta eskualdetan ere izan dira.\nBilboko manifestazioa Jesusen Bihotza plazatik abiatu da, baina aurrez auzo ezberdinetatik ateratako zutabeak batu zaizkie. Ehunka lagun joan dira pankarta nagusiaren atzean eta, besteak beste, prostituzioa abolitzeko oihuak egin dituzte.\nIndarkeria matxistari aurre egiteko eta beraien bizitzak salbatzeko bide bakarra "autodefentsa feminista" dela aldarrikatu dute eta emakumeei antolatzeko deia egin diete.\nAurten, eraso matxistak eta homofoboak ugaritu egin direla azpimarratuta, "behingoz indarkeria matxistarik gabe" bizi ahal izateko eskubidea aldarrikatu dute.\nEmakumeen hilketak eta sexu-erasoak "izebergaren punta" direla ohartarazi dute: "Indarkeria matxista egiturazko arazoa da, botere harreman heteropatriarkalean, arrazistan eta klasistan oinarritutako sistema baten ondorioa baita".\nA25: Manifestazioa Bilbon\nA25: Manifestazioa Baionan\nBestalde, Euskal Herriko erakunde nagusiek ere egin dituzte goizean zehar elkarretaratzeak. Eusko Legebiltzarrak geldialdia egin du eguerdian eta legebiltzarkide guztiak kalera atera dira indarkeria matxista salatzeko antolatu duten bilkuran parte hartzeko.\nNafarroako Gobernuko eta Parlamentuko ordezkariak Sarasate Pasealekuan Berdintasun Institutuak deitutako elkarretaratzean izan dira. Minutu bateko isilunea egin dute eta ekitaldiaren helburua emakumeek jasaten dituzten "indarkeria mota guztiak" salatzea izan dela azpimarratu du Eva Isturiz Nafarroako Berdintasun Institutuko zuzendariak.\nIruñeko Udaleko ordezkari politikoek udaletxe parean egin dute elkarretaratzea eta emakumeen eta nesken kontrako indarkeriak "milaka forma" dituela ohartarazi dute, "klase sozial eta kultura guztietan" ematen dela azpimarratuta.\nHalaber, Donostia, Bilbo eta Gasteizko udalek Eudelen manifestua irakurri dute. Gaurko egunez indarkeria bikarioa bistaratu nahi izan dute, alegia, emakumeen aurka eta haien seme-alaben bidez gauzatzen den indarkeria.


Solentiname (nahuatlez: Celentinametl') Nikaraguako Cocibolca aintziraren hego-ekialdean kokatutako uhartedia da. San Carlos udalerriaren barruan dago, Río San Juango departamenduan. Ekologikoki balio handiko eskualdea da. Kulturalki, Ernesto Cardenal idazleak inguru horretan lan erraldoia darama aurrera; Cardenalen liburu ezagunenetariko batek El Evangelio en Solentiname («Ebanjelioa Solentinamen») izenburua du. (eu)